भोजपुरी जंक्शन पत्रिका साहित्य नभ के ऊंचाई के छू रहल बा\nभोजपुरी जंक्शन के देखलीं आ पढ़लीं बहुते प्रसन्नता भ‌इल। स्तरीय रचनन के एगो अनुपम जंक्शन के रूप में ई अंक बाटे। रचनन आ सम्पादन के दृष्टि से ई पत्रिका साहित्य नभ के ऊंचाई के छू रहल बा। कवर फोटो अपने आप में अद्वितीय बा जवन पत्रिका के पूरा मैटर प्रदर्शित क रहल बा।\n"मत बांटs थोक के भाव पीएचडी के डिग्री "निबंध आज के शिक्षा विभाग के आईना देखा रहल बा। निबंध " गांव में गूंजत न‌इखे ए हो रामा " आपन संस्कृति सभ्यता छोड़ के गांव से लोगन के पलायन बता रहल बा, गांव में अब गवन‌ई गोल कहीं ल‌उकत न‌इखे। चूंकि च‌इत शुक्ल नवमीं के भगवान श्री राम के जन्म भ‌इल ह एसे निबंध " श्री राम अवतार के रहस्य " एह च‌इता अंक के सार्थकता सिद्ध क रहल बा। निबंध " भारतीय सिनेमा में भगवान राम " में भिन्न-भिन्न भाषा में श्री राम कथा प बनल फिल्मन के चर्चा करत कहल ग‌इल बा कि श्री राम कथा प भोजपुरी में एकहू फिल्म न‌इखे बनल,एह बात से हम सहमत न‌इखीं। सन् 1960 में भोजपुरी के पहिलका फिल्म रहल "गंगा म‌इया तोहे पियरी चढ़‌इबो "ओकरे बाद " लागी नाहीं छूटे राम " "बिदेसिया " आ "सीता म‌इया " एक के बाद एक बनल। सीता म‌इया के पटकथा भगवान श्री राम के कथानक प आधारित रहे, सीता के भूमिका में जय श्री गडकर आ श्री राम के भूमिका में आसिम कुमार के सफल अभिनय में देखल ग‌इल। ओकर एगो गीत के एक लाइन हमके इयाद आवता --- सरजू के तीरे तीरे अवध नगरिया, जहां खेलें राम लखन दूनो भ‌इया।\nएह च‌इती विशेषांक में लगभग 36 गो साहित्यकारन के च‌इती प्रकाशित बा। कुल्ही च‌इती एक से बढ़ के एक बाड़िन से। कुल्हनी प कुछ न कुछ कहला से प्रतिक्रिया बहुत लमहर हो जाई, आ केहू प कहीं आ केहू के छोड़ी त ई अन्याय हो जाई।\nभोजपुरी जंक्शन के ई च‌इता विशेषांक अपना उद्देश्य में पूर्ण रूप से सफल बा। एमे सम्मिलित कुल्ही साहित्यकारन के संगे संगे हम कुशल सम्पादक महोदय के कोटि-कोटि बधाई, शुभकामनाएं आ धन्यवाद दे रहल बानी।\nडॉ. भोला प्रसाद आग्नेय, रघुनाथपुरी, टैगोर नगर, सिविल लाइंस, बलिया, उ०प्र०\nभोजपुरी जंक्शन पत्रिका गुणवत्ता का दृष्टि से उत्तरोत्तर आगे बढ़ रहल बा\nभोजपुरी जंक्शन के चइता/चइती विशषांक स्तरीयता का दृष्टि से एह बात के प्रमाण बा कि पत्रिका गुणवत्ता का दृष्टि से उत्तरोत्तर आगे बढ़ रहल बा। एकरा पहिले होली विशेषांक निकलल रहे, जवन संपादकीय कला के अद्भुत नमूना रहे।\nचइता/चइती विशेषांक भी बढ़ चढ़ के विशेषता समेटले बा। एह लोक विधा पर ललित लेख त बड़ले बा, गीत-रचना सब भी जे छपल बा, बहुत ही स्तरीय बा, भोजपुरी साहित्य के समृद्ध करे वाला बा।\nसुन्दर संपादकीय परिकल्पना खातिर बहुते बधाई आ शुभकामना।\nदिनेश कुमार शर्मा, रिटायर्ड जज, छपरा\nभोजपुरी जंक्शन टीम के हृदय से अभिनंदन !\nएने हर्ष-विषाद के अझुरहट में एतना बुरी तरह से फंसि गइल रहनीं हं ( अबहिंयों मन दोचिते बा ...) कि आउर कवनो चीज़ का ओर धियान ना जात रहल हs ! आवरण पृष्ठ पर अपना चैता के पंच लाइन देखि के अच्छा लागत बा।\nभोजपुरी जंक्शन खातिर राउर ई प्रतिबद्धता इयाद राखल जाई\nएह संकटकालो में भोजपुरी खातिर मनोज जी राउर ई प्रतिबद्धता इयाद राखल जाई। पारिवारिक समस्यन से जूझत अपने आपन संकल्प पूरा कर रहल बानीं। बहुत बढ़िया अंक बा। राउर सब आलेख आ सगरी कविता पढ़े जोग बाड़ी सं। संपादकीय खूब रोचक आ सामयिक बा। बधाई।\nडॉ. सुनील कुमार पाठक, पटना\nभोजपुरी जंक्शन के चइता विशेषांक बेजोड़ बा\nभोजपुरी जंक्शन के चइता विशेषांक बेजोड़ बा। साज-सज्जा, संपादन बहुत उच्च कोटि के बा। भोजपुरी में एह तरह से लेखन के लिए सब आदरणीय विद्वान लेखक भाई सब के हम सादर अभिवादन करत बानी। भोजपुरी के विकास में संपादक मण्डल के हृदय से आभार बा\nमोहन पाण्डेय, हाटा कुशीनगर\nभोजपुरी जंक्शन बडहन इस्टेशन भइल बा\nरउआ भोजपुरी के उद्धारक भइल बानी एह खातिर अनघा बधाई। भोजपुरी जंक्शन बडहन इस्टेशन भइल बा। भोजपुरी साहित्य खातिर बड़ काम होता। कतना लोग जागि गइलें भोजपुरी मेल क हारन सुन के। ओहिमे फगुआ चइता क खूब झाम झाम मनोरंजक के साथ ही ज्ञानवर्धक रहे। केहू असानी से सोच ना सके बाकिर चइता में कोरोना महमारी के दुःख दर्द कुलहि आइल। ई शोधपरक कार भईल राउर सौजन्य से। ई विशेषांक दस्तावेज होई आगे। चइता में हमरो रचना के शामिल कइला खातिर बहुत-बहुत आभार।\nडाक्टर मञ्जरी पाण्डेय, शिक्षिका, लेखिका, कवयित्री, रंगकर्मी, समाजसेवी\nआदरणीय भावुक जी, हम\n'भोजपुरी जंक्शन' चइता विशेषांक में मेरे पत्र को आपने पाती स्तंभ में स्थान दिया, हृदय से बहुत-बहुत आभारी हूँ। यह अंक भी बहुत आकर्षक, मन भावन, पूर्ण रंग बिरंगी साज सज्जा से ओत-प्रोत है, सभी रचनाएं एक से बढ़कर एक अनमोल कोहिनूर हैं। सभी कलमकारों को हार्दिक बधाई। संपादक विभाग के सभी सुकर्मियों को बहुत बहुत हार्दिक शुभकामनाएं।\nदरियाब सिंह राजपूत, ब्रजकण, मोदी नगर\nभोजपुरी के समृद्धि में एगो अउरी नग जड़े खातिर राउर आभार\nई पहिला अंक ह जवन हमरा के पढ़े के मिलल ह आ हम भाग्यशाली मानS तानी अपना के, कि एह चैता विशेषांक में हमरो चैती के जगहा मिलल बा।\nआवरण चित्र के सङ्गे 'हम काटब गेहूं, गोरी कटिहs तू मुस्की' पढ़ के एगो उत्सुकता पहिलहीं पत्रिका के ले के मन में होखे लागल ह, कि कइसे हाली से पढ़ लिहल जाओ!\nसम्पादकीय खूब बन्हिया लागल ह। एक से बढ़ के एक चैता! आ चइता पर आग्नेय जी के आलेखो निमन लागल ह। कोयीली तोर सहकल छोड़इबो शैलेन्द्र शैल जी के ई चइती पढ़ के एगो अलग अनुभव मिलल।\nसब मिला के ई चइता विशेषांक एगो महत्वपूर्ण जगह बनाई भोजपुरी पत्रिकन के बीच में। भोजपुरी के समृद्धि में एगो अउरी नग जड़े खातिर राउर आभार!\nभोजपुरी खातिर इ पत्रिका संजीवनी बा\nमन गदगद भइल। भाउक जी के कलम त भाव के जीवंतता उरेहता। हमरा त भोजपुरी जंक्शन की बारे में जानकारिये ना रहल हS कि एतना सुन्दर इ बा। लेकिन ज्ञानेश्वर गूँजन जी से जानकारी भइल अउरी गूँजनजी ही हमसे आग्रह कS के एगो चैता लेहनी। अपनी भोजपुरी खातिर इ पत्रिका संजीवनी बा ए बाति के अपार खुशी बा। कब-कब इ पत्रिका निकलेला बताईं। हमहू एइमे आपन रचना भेजत रहबि। अन्त में फेरु एइसन सुंदर पत्रिका खातिर हृदय की गहराई से शुभकामना।\nसत्य प्रकाश शुक्ल बाबा, भठहीं बुजुर्ग कुशीनगर उत्तर प्रदेश\nसचमुच बहुत बढिया विशेषांक बा\nबहुत-बहुत आभार जंक्शन पर स्थान मिलल एह खातिर। सचमुच बहुत बढिया विशेषांक बा। चइत माह के सब विशेषता के जोगा के विविध विधा में रचल बा। साधुवाद! भोजपुरी जंक्शन टीम के।\nआपन लोक संस्कृति के बचावे के भगीरथ प्रयास बा ई ' चइता विशेषांक'\nभोजपुरी जंक्शन' के 'चइता विशेषांक' देख के करेजा जुड़ा गइल। एगो भुला रहल विधा के विशेषांक बनाके फिर से स्थापित करने के भगीरथ प्रयास खाती श्री मनोज सिंह भावुक जी के जतना प्रशंसा कइल जाए ऊ थोरे होखी। एक से बढ़के एक चइता पढ़के मन अघा गइल। आपन लोक संस्कृति के बचावे खाती इहाँ के आपना हृदय से धन्यवाद देत बानी आ दिनोंदिन इहाँ के एह काम में खूब आगे बढ़े खाती ढेरे शुभकामना देतानी ।\nगीता चौबे गूँज, राँची झारखंड\nहर दिशा, हर क्षेत्र, हर विधा के जुड़ाव आ जुटान बा\nभोजपुरी ई-पत्रिका भोजपुरी जंक्शन के होली विशेषांक के साथे पहली बार एह पत्रिका के दर्शन भइल। एह जंक्शन पर हर दिशा, हर क्षेत्र, हर विधा के जुड़ाव आ जुटान बा।\nसंपादकीय में आदरणीय मनोज भावुक जी के कलम से एकदम सामयिक चित्रण फगुनाहट आ कोरोनाहट के भइल बा। अबगे भोजपुरी जंक्शन के चइता विशेषांक मिलल ह। एह अंक के मिलला के बाद कोरोनाहट के बीच में एगो तनाव के खतम त ना कहल जा सकेला, लेकिन कम करेके साधन जरूर मिल गइल। सब रचनाकार लोग के एतना सुंदर रचना रचे खातिर बहुत-बहुत बधाई। उम्मीद रही कि आगे भी नवोदित लोग के दिशा देखावे खातिर और भी बढ़िया और प्रेरणा देबे लायक रचना मिली। साथ ही साथ एह पत्रिका के संपादक मण्डल और सब जुड़ल सदस्य, रचनाकार लोग के बहुत बहुत धन्यवाद, प्रणाम।\nअजय कुमार, गोरखपुर, उत्तर प्रदेश\n« बेतिया से बॉलीवुड के सफर मनोज बाजपेयी खातिर आसान ना रहलकोचिंग से बेसी ‘ सोचिंग ‘ के जरुरत बा »


मीरगंज – टटका खबर\nगोपालगंज जिला के मीरगंज इलाका में काल्हु अतवार का दिने एगो बारात से लवटत गाड़ी के टक्कर बस से हो गइल. हथुआ थाना क्षेत्र के पेउली गांव से यूपी के देवरिया गइल बारात से लवटत घरी 14 लोग एके बोलेरो में सवार हो के घरे सवटत रहल जब हथुआ-कुसौदी रोड प सेमराव गांव का नियरा\nमस्जिद का नियरा श्रीरामनवमी के जुलूस पर ढेलामारी\nसत्ता के गुमान आ प्रशासन के बेबसी से मनबढ़ू बनल लोग काल्हु गोपालगंज, मीरगंज आ सिवान में श्रीरामनवमी के जुलूस पर ढेलामारी कइले आ उपद्रव मचवले. बेबस प्रशासन बवालियन पर कड़ाई करे का जगहा समुझावे बुझावे में लागल रहल आ जुलूसे के रोके लागल. एह चलते कुछ देर ला बवाल बेकाबू बन गइल. हालात बिगड़े\nचेन्नई एक्सप्रेस देखावत सिनेमा हाल में गोली चलल\nमीरगंज के गणेश सिनेमा हाल में चेन्नई एक्सप्रेस देखे चहुँपल भीड़ में कुछ लोग में आपस में झगड़ा हो गइल. एह झगड़ा में एक ओर से गोली चला दिहल गइल जवना से एक आदमी घवाहिल हो गइल. पुलिस तुरते कार्रवाई कइसलि आ एह मामिला में शामिल होखे क आरोप में पाच जने के गिरफ्तार कर


राहुल गाँधी अपने हाथे कांग्रेस के किस्मते त ना फाड़ डलले – Anjoria\nराहुल गाँधी अपने हाथे कांग्रेस के किस्मते त ना फाड़ डलले\nFeb 17, 2012 अजय झा, उत्तरप्रदेश चुनाव, कांग्रेस, राहुल गाँधी\n– अजय एन झा\nयूपी के चुनावी महाभारत अपना चरम पर बा. कांग्रेस का तरफ से महासचिव राहुल गाँधी खुदे कमान सम्हार लिहले बाड़न आ उनुका हर बाति हर काम पर टीका-टिप्पणी होखत बा. जनता मज़ा लूटत बिया , मीडिया वालन के त चांदी कटत बा. जब उत्तर प्रदेश में अतना सब कुछ होकत बा त खबर सेंके, ताने आ परोसे में कवना बाति के कोताही ? आ भारत में चुनाव वइसहु कवनो पँचसाला जश्न से कम थोड़े होला. बाति जब यूपी के होखे त फेर का कहे क बा ? ओह दिन राहुल बाबा अपना चुनावी सभा में मंच से कागज़ के एगो टुकड़ा का दिहलन, लागल कि पूरा प्रदेश के राजनीति में भूचाल अस आ गइल. एह खबर के अतना नून-तेल लगा के परोसल गइल कि लागल जइसे राहुल बाबा अपने हाथे कांग्रेस के किस्मते फाड़ दिहले.\nवइसहु राहुल गाँधी तनियो सा हरकत कर देसु त पूरा विपक्ष लामबंद हो जाला आ फेर हाय तौबा से लगाइत पता ना कवना-कवना नुक्ताचीनी के बाज़ार गरमा जाला. मीडिया वाला चातक त चिरई जस मुंह बवले खाड़ रहेले आ बीचे में सबकुछ लेले. अरे भइया भइल का ? जवान आदमी हउवन. मुलायम सिंह के वादन के फेहरिस्ते नू फड़लन अतने कहि के कि उत्तर प्रदेश के आम आदमी अइसन वादा का लिस्ट से तंग आ गइल बा. आ वइसहु मौलाना मुलायम अकसरे अपना वादा से पलट जाले. ओह दिन सँझुवे से हर चैनल पर उहे रामकहानी दोहरावल गइल आ हर गली-नुक्कड़ो पर लोग-बाग़ एह बाति के चटखारा ले लेके नकल कइलन. अरे भाई. अतना बड़ देश में कवनो अउरियो खबर बा का ? मगर बाति राहुल बाबा के होखे आ ओह पर बवाल ना मचे, ई कइसे हो सकेला. पहिले मुलायम सिंह जी कूद पड़लन आ कहलन कि राहुल अइसन हरकत नासमुझी आ नादानी में करत बाड़े. बाकिर अखिलेश यादव एक डेग अउरी बढ़ गइलन आ कहलन कि आजु परचा फड़लन काल्हु मंचे पर से कूद जइहन !\nदोसरा तरफ राजनाथ सिंह एकरा के गैर जिम्मेदाराना हरकत करार देत कहलन कि राहुल देश के राजनीति लायक अबही ले नइखन भइल. बस का रहे. कांग्रेस वाला कइसे चुप रहते. आखिर सवाल राहुल भइया के रहल. देश में अउरी कुछुवो हो जाव कवनो ग़म ना बाकिर राहुल गाँधी का खिलाफ एगो लफ्ज़ सुने के कवनो कांग्रेसी तइयार ना रहे. पहिले बहिन प्रियंका बोलली कि राहुल समाजवादी पार्टी के घोषणा पत्र ना, बलुक एगो कागज फड़ले रहलन. फेर प्रमोद तिवारी जी के बारी रहे. ऊ अपनही अंदाज़ में बयान दे डलले कि सगरी विपक्ष राहुल का नामे से घबराता. राहुल गाँधी अगर कवनो गरीब का घरे चलि जासु त ओह लोग के ई नागवार गुज़रेला. कहलन कि समाजवादी पार्टी के घोषणा पत्र भा पर्चा रद्दिये बरोबर बा आ राहुल जी के चाहत रहे कि ओकरा के कूड़ेदान में फ़ेंक देतन. बीच में राजा दिग्विजय सिंह अलग तान छेड़ दिहलन. पता ना तिसरका दौर का चुनाव से पहिलही ऊ काहे कह दिहलन कि अगर उत्तर प्रदेश में कांग्रेस हारल त एकरा खातिर ऊ जिम्मेदार होखीहें. अमां राजा साहब, अइसनो जल्दी का रहुवे ? कही अइसन त ना कि उनुका ई बाति मालूम पड़ गइल होखे कि चुनाव परिणाम का बाद राहुल बाबा के सगरी हितैषी उनुकरे गिरेबान पकड़े पर उतारु हो जइहें ?\nवइसहु दिग्विजय सिंह क अंदाज़े बयां आ उनुकर साफगोई उनका रकीबो लोग के हमेशा नागवार गुज़रेला. केहु कहेला कि ऊ हमेशा दुधारी तलवार चलावेले. त केहु कहेला कि उनुका अगुवाई में कांग्रेस के हश्र उत्तर प्रदेश में ईहे होखे वाला बा जवन २०१० में पार्टी का साथे बिहार में भइल रहुवे. अगर खबरचियन के मानल जाव त कहल जा सकेला कि अबही ले कांग्रेस खातिर आम कार्यकर्तनो में कवनो खास उत्साह नइखे. ई अलग बाति बा कि अबकि पूरा गाँधी खानदान अपना लाव लश्कर साथे मैदान में उतरल बा अउर ऊ लोग हर हाल में माया के माया नगरी में सेन्ह मारे का मुहिम में बावे. लेकिन सितारन के चाल आ ज़मीनी धुरंधरन के चाल शायद कुछ अलग संकेत देत बावे. यूपी के ज़मीनी हकीकत अबही इहे बतावत बिया कि बसपा के पलड़ा अबहियो भारी बा आ ऊ हर हाल में नाहियो त १६० सीट जीतिये ले जाई. दोसरा तरफ समाजवादीओ पार्टी लगभग बसपा के आस-पास रहे वाली बिया. . कांग्रेसी नेता लोग कतनो गरिया लेव बाकिर सच्चाई ईहे बा कि उत्तर प्रदेश में मुसलमान मतदाता आजु ओ मुलायम संगे जुड़ल बा आ ओकर फायदा सपा के मिलबे करी. भाजपा पिछला बेर ५० सीट जीतले रहुवे एह बेर ओकर आंकड़ा करीब ७० से ८० का बीचे रहे वाला बा.\nअइसना में सभकर निगाह राहुल गाँधी का हर बोल आ हर हरकत पर रही. राहुल गाँधी भलही उत्तर प्रदेश के खेत में ऊँख का तरह पैदा कइल चाहसु, उनुका नीयत भा इरादा में कवनो खोट नइखे. मगर असल मुद्दा त ई बा कि उनुका पार्टी के जड़ अब उत्तर प्रदेश में महफूजे कहाँ बाचल बा. दिग्विजय सिंह जी के जतना कवायद करे रहल, कर चुकलन. बाकिर पार्टी के जनाधार ना बढ़ा पवले. दरअसल अइसने कई सवाल बावे जवना पर कांग्रेस संजीदगी से सोचबे ना कइलसि. पहिल त, दिल्‍ली में बइठल लोग अबहियो इहे सोचत बा कि कांग्रेस के अस्मत बचावे के जिम्मा गाँधीए परिवार का हाथ मे बा. बाकी लोग मौज करसु. कांग्रेस एही मुगालता में बिहार विधान सभा चुनाव में आपन इज्ज़त गंवा बइठल. सोनिया गाँधी आ राहुल गाँधी का साथे मनमोहनो सिंह ताल ठोंकत चुनावी मैदान में कूद पड़लन. बाकिर अंजाम का भइल ? २४३ सीट में से कांग्रेस के बस चारे गो सीट मिल पावल जवन बिहार में आजादी से लिहले अबले के सबले ख़राब रिकार्ड बावे.\nदोसर, कांग्रेस के नेता अबही ले अपने गोड़ पर टाँगी मारत रहऽतारन. उत्तर प्रदेश में बाटला हाउस काण्ड के बेर-बेर दोहरवला के का जरूरत रहुवे ? कतहीं दिग्विजय सिंह त कतहीं सलमान खुर्शीद ओकरा के अपना जेब से बाहर निकाल गुलाल का तरह सबका ऊपर फेंक दिहले. बाकिर भुला गइले कि आजु के मुसलमान मतदाता अब बहुते होशियार हो गइल बा आ कांग्रेस के जितावे भा हरावे से बेसी ओकरा अपना जान-माल के हिफाज़त के फिकिर बा. लिहाज़ा ऊ त ओही के वोट दी जे ओकर जान माल के हिफाज़त करे.\nतिसरे, आजु कांग्रेस के नेता उत्तर प्रदेश में मुसलमानन ला अलगा आरक्षण के बात करत बाड़े. सलमान खुर्शीद इहे कइलन ई सोचत कि शायद उत्तर प्रदेश के जनता फेरू झांसा में आ जावा. का ई साँच नइखे कि पिछला ६३ सालन में कांग्रेस सरकार एह बारे में सोचबो ना कइलसि. तबे नू एहो मौलाना बहुते तल्ख़ अंदाज़ में फरमवले कि भाई हमनी का का करीं. हमनी त कांग्रेस हाईकमान से मुसलमान मँगली, ऊ सलमान के भेज दिहलसि. सलमान मियां पत्नी मोह में पड़िके चुनावे आयोग पर बरस पड़ले आ अपने साथे पार्टीओ के किरकिरी करवा दिहले.\nचउथे, मायावती अदालत के फटकार सुनला का बादो राज्य में स्थानीय निकायन के चुनाव ना होखे दिहली आ कांग्रेस भा भारतीय जनता पार्टी उनुकर कुछऊ ना बिगाड़ सकल. काहे कि मायावती ई बाति बहुते बढ़िया से जान गइल बाड़ी कि विधान सभा चुनाव में पंचायत के लोग के साथे होखल कतना ज़रूरी बा. आजुओ ६० फीसदी पंचायत उनुका साथे बा आ इहे उनुकर ताकत बा. जब कांग्रेस का लगे ऊ ताकत हइये नइखे त फेर मुंगेरी लाल के सपना देखला से का फायदा? जबले ठोस जनाधार आ स्थानीय स्तर पर लोग ना जुड़ी तबले कांग्रेस के ई सपना शायद कागजे तक सीमित रही. ई बाति राहुल बाबा आ कांग्रेस के बाकी लोग जतना ज़ल्दी समुझ लेसु, त बेहतर रही.\nपांचवे, अमूमन सटीक तौर पर बाति कहे वाला सलमान खुर्शीद के चुनाव आयोगो आड़े हाथ लिहलसि आ केंद्र सरकारो के माटी खराब कर दिहलसि. मामिला राष्ट्रपति भवन ले चहुँप गइल आ फेर कांग्रेसे पार्टी के फजीहत भइल. एकरे अलावा कई कांग्रेसी नेता विपक्ष पर टूट पड़ला का बदले अपने घर में महाभारत शुरू कर देले. मिसाल का तौर पर कांग्रेसी सांसद पीएल पुनिया आ केंद्र सरकार में मंत्री बेनी प्रसाद वर्मा का बीच में घमासान पर बाकी लोग मजा लेत बा, आ कांग्रेस आला कमान तमाशा देखत बिया.\nअइसनको में अगर कांग्रेस के लागत बा कि राहुल गाँधी अकेलही सभकर नाव पार लगा दीहें त ई एगो करिश्मे होखी. कांग्रेस आपन सीट भलही बढ़ा ले जाव बाकिर का ऊ मायावती के लंका ढहा पाई ई कहल बहुते मुश्किल बा. ख़ुफ़िया तंत्र के अनुमान बा कि कांग्रेस के सैंतीस से चालीसे सीट मिल पाई. अगर ई साँच बा त कांग्रेस आ खासकर के गाँधी परिवार खातिर ई खराब खबर बावे. राजनीति के पंडित मौलवी त अबहिये से कहल शुरू कर दिहले बाड़न कि राहुल गाँधी उत्तर प्रदेश के महाभारत के चक्रव्यूह में कहीं अभिमन्यु जस फँस त नइखन गइल ? आ एही चलते ओहदिन ऊ लखनऊ के चुनावी सभा में अपना हाथे कांग्रेस के किस्मते त ना फाड़ दिहले ?\nलेखक अजय एन झा वरिष्‍ठ पत्रकार आ समालोचक हईं. ईहाँके हिंदुस्‍तान टाइम्‍स, आजतक, डीडी न्‍यूज, बीबीसी, एनडीटीवी अउर लोकसभा टीवी के वरिष्‍ठ पद पर काम कर चुकल बानी. अजय जी से संपर्क उनुका इमेल पर कइल जा सकेला.\nगैर कांग्रेसी सरकार बढ़िया काम करे में सबले आगा बाड़ी स\nछठवां विश्व भोजपुरी सम्मलेन,२०१२\n4 thought on “राहुल गाँधी अपने हाथे कांग्रेस के किस्मते त ना फाड़ डलले”\nOP SINGH JI,\nजानकारी देने के लिए धन्यवाद । टटकाखबर से यह स्पष्ट हो गया यह नियम 2013 से ही आ रहा है । यह खबर अभी तक सिर्फ यहीं से मिला है बहुत बहुत धन्यवाद\nसवाल उठावे खातिर धन्यवाद. कोशिश करत बानी कि एह मुद्दा पर जतना संभव हो पावे ओतना जानकारी आजु दिहल जाव. वइसे टटकाखबर डॉट कॉम पर आजु इहो एगो खबर बा कि अब से बारहवीं के बोर्ड परीक्षा मे मिलल नम्बर के चालीस फीसदी वेटेज दिहल जाई.\nआज अगर एक नेता छिँकता भी है तो एक नेशनल न्यूज बन जाता है और देश की सबसे बड़ी शिक्षण संस्था आईआईटी में इतना बड़े बदलाव की खबर गिने चुने अखबारों में ही छपे हैं । अगर किसी पाठक भाई को इस बदलाव के बारे में कुछ जानकारी है तो उसे जरूर पोस्ट करें । IITian भाइयों से खास अनुरोध है ।


बीस बरीस बाद जंगलराज वाला लालू आ सुशासन बाबू नीतीश एके मंच प – टटका खबर\nबीस बरीस बाद जंगलराज वाला लालू आ सुशासन बाबू नीतीश एके मंच प\nअतवार का दिने छपरा के रामजयपाल सिंह यादव कालेज का मैदान मे लालू प्रसाद आ नीतीश कुमार एक मंच प मौजूद रहले. विधानसभा चुनाव मे भाजपा के हरावे खातिर दुनू जने वइसही एके साथ हो गइल बाड़े जइसे बाढ़ का चलते साँप आ नेउर एके गाछ पर शरण ले लेले. कबो लालू के जंगल राज खतम करे खातिर नीतीश भाजपा से हाथ मिला के बिहार मे सुशासन के माहौल बनवले रहले. बाद मे पीएम बने के सपना टूटत देख भाजपा से अलग हो गइलन. सोचले रहलन कि उनकर जातिवादी आ मुस्लिम समर्थक उनुका के जीता दीहे बाकिर लोकसभा चुनाव मे जदयू के हवा बिगड़ गइल. इहे हाल लालू के राजद आ कांग्रेस के भइल. अब तीनो दल मिल के कहत बारे कि भाजपा के जहर बोवे वाली राजनीति के काट कइल जरुरी रहे आ एही से ई लोग साथे आ गइल बा.\nअपना पुरनका रौ मे लउकत लालू के कहना रहे कि आजादी के सालगिरह का दिने लालकिला पर भगवा साफा बान्ह के नरेन्द्र मोदी आपन सांप्रदायिक चेहरा देखा दिहलन. लालू के कहना रहे कि पिछला बेर लोग के बहका के जीत गइले काहे कि एह लोग के वोट बँटा गइल रहे. अबकी एह लोग के वोट एक साथे बा आ भाजपा के हार तय बा. मुसलमान के तरफदारी करे वाला लउके खातिर लालू इहो कहलन कि सैयद शहाबुद्दीन के निर्दोष बेटा के हत्या के मामिला मे फॅसावल जात बा. सिरिफ एह चलते कि उ मुसलमान ह.\nछपरा से पहिले दुनू जने नरकटियागंज हाई स्कूल का मैदान मे एके मंच से भाषण दे के आइल रहुवे. ओहिजा लालू नीतीश के आपन छोट भाई आ नीतीश लालू के बड़ भाई कहले. दुनू जने के कहना रहल कि भाई भाई के मनभेद खतम हो गइल बा.\nTags: उपचुनाव, नीतीश कुमार, लालू प्रसाद


संस्कृति के जड़ एतना गहिर आ व्यापक बा कि अश्लील गीत से फर्क ना पड़ सकेला – Anjoria\nJan 7, 2012 अरूण मिश्रा, अश्लीलता, भोजपुरिया अमन\nलखनऊ से प्रकाशित होखे वाली साप्ताहिक भोजपुरी पत्रिका “भोजपुरिया अमन” के ३० दिसम्बर वाला अंक में अरूण कुमार मिश्र के एगो साक्षात्कार छपल बा. ओही साक्षात्कार के एगो टुकड़ा एहिजा दिहल जा रहल बा.\nआरा के कोईलवर खास में साल बासठ में जनमल अरूण कुमार मिश्र साल एकासी में पटना कॉलेज से ग्रेजुएशन कइले आ थियेटर में रूचि होखला का चलते कैमरामैन बन गइले. उनुका से जब भोजपुरिया अमन के संपादक डा॰ जनार्दन सिंह पूछले कि…\nभोजपुरी गीत संगीत आ सिनेमा में अश्लीलता के बड़ी जोर शोर से परोसल जाता. एकरा चलते हमार संस्कृति भी खतरा में पड़ गइल बा. मनोज तिवारी भी अश्लीलता के बढ़ावे में दाल में घी के काम कर रहल बाड़न. एह संबंध में रउआ का कहे के बा ?\nअरूण मिश्रा के जबाब रहे कि,\nदेखल जा, जे धन्धा करेला, उ इ ना जानेला कि एकर प्रभाव समाज पर कइसन पड़ी. उ मार्केट के देख के आपन व्यवसाय करेला. सबसे लमहर बात इ बा कि भोजपुरी सिनेमा के निर्माता लोगन के जवन लगन फैनिंसिअली मार्केटिंग के रहेला. भोजपुरी के क्षेत्र में मनोज तिवारी के कवनो विशेष योगदान नइखे. काहें कि सिनेमा भा कवनो कार्यक्रम के संपन्न भइला बा में एगो पानी पियावे वाला से ले के सांस्कृतिक कार्यक्रम वाला हर पात्र के विशेष जोगदान रहेला आ ओकर महत्व अतने बा जेतना मनोज तिवारी के बा.\nकवनो तरह के अश्लील गीत भा सिनेमा के अइला से संस्कृतिर पर कवनो प्रभाव ना पड़ सकेला. कवनो सिनेमा भा व्यापार के अइला से कवनो फर्क ना पड़ सकेला. काहें कि संस्कृति के जड़ एतना गहिर आ व्यापक बा कि कवनों सिनेमा भा अश्लील गीत से फर्क ना पड़ सकेला.\nडा॰ जनार्दन सिंह के दोसर सवाल रहल…\nभोजपुरी भाषा के प्रति सिनेमा कलाकार राजनेता इ केतना संवेदनशील बाड़न. एकरा बारे में बताई.\nहमार मातृभाषा भोजपुरी ह.बाकिर क्षेत्रीय रूप में भोजपुरी भाषा एक नइखे. हम लिख सकतानी बोल नइखीं सकत. हमनि किहाँ रिदम नइखे. काहें कि इहाँ एगो लड़िका लड़की के जब स्टेज पर भेजल जाला त लोग मजाक उड़ावेला. उ कहेला कि लउण्डा हो गइल बा त नचनिया हो गइल बा. ओहिजा बंगाल में, असम में दक्षिणी भारत में लोग खुश होके सहानुभूति देला आ प्रशंसा करेला. सबसे पहिले हमनि के आपन विचार कला के प्रति बदलिजा जबे ठीक हो सकेला.\nमनोज तिवारी के कायदे से परीक्षा होई त कहीं से फिट ना बइठिहें. हमनि के सांसद विधायक जीत के विधानसभा आ लोकसभा गइला क बाद उ कबो भोजपुरी में उहवाँ ना बोलले लेकिन बंगाली, तमिल चाहे पंजाबी नेता अपना विधानसबा आ लोकसभा में उ आपना भाषा में बोलेल.\nजुआ आ कला दुनु में समान अन्तर बा. कला के कवनो पाँव ना होला. सभे मेहनत करेला आँख मूंद के केहू आगे बढ़ जाला.\nपूरा साक्षात्कार भोजपुरिया अमन के नयका अंक में बा.


सीमा सिंह के गोरे गोरे गाल – Anjoria\nभोजपुरी सिनेमा में आयटम नंबर देबे का मामिला में सीमा सिंह के कवनो जोड़ नइखे. पिछला दिने जब फिल्म “गोरिया के गोरे गोरे गाल” खातिर सीमा सिंह के आयटम नंबर शूट करे के रहल त ओकरा खातिर एगो आलीशान होटल में डांस फ्लोर के सेट लगावल गइल. जब एह पूरा एयरकंडीशन्ड सेट पर सीमा आपन आयटम नंबर पेश कइली त सभे वाह वाह कर उठल. निर्माता रवि शंकर तिवारी आ निर्देशक एस एस ललित के एह फिल्म में मुख्य किरदार में उत्तम कुमार, लवी रोहतगी आ लिलिपुट के नाम बा. बतावल जा रहल बा कि एगो नया कहानी तरोताजा गाना से भरल एह फिल्म में सीमा सिंह के डाँस एगो प्लस प्वायंट बा.\nRajiv Dinkar as an army man


टटका खबर, बुध २४ मार्च – Anjoria\nMar 24, 2010 news in bhojpuri, टटका खबर\nरामनवमी का पावन पर्व पर अँजोरिया पाठकन खातिर शुभकामना\nआजु रामनवमी हऽ आ आज से सगरी नया सामग्री अब अँजोरिया के नयका संस्करण पर दिहल जाई. पुरनका संस्करण अपना पुरा सामग्री कोष का तरह मोजूद बनल रही. पुरनका संस्करण में बहुते कुछ बा जवना के देखे पढ़े खातिर भोजपुरिया लोग आवते रही. उहो लोग आई जे एह साइट पर के सामग्री कॉमा फुलस्टाप तक उठा के अपना साइट पर लगा रहल बा. अलग बात बा कि ओह लोग के ई काम अँजोरिया के उपयोगिता, एकरा भाषा शैली के स्वीकार्यता देखलावत बा. हमरा तरफ से वइसनका चोरन के साधुवाद!\nनक्सल आन्दोलन के जनक फाँसी लगा लिहलन\nनक्सलबाड़ी से नक्सल आन्दोलन शुरु करे वाला कानू सान्याल काल्हु अपना कोठरी में फाँसी पर लटकल मिललन. कहल जा रहल बा कि ऊ नक्सलवाद का नाम पर हिंसावाद चलावे से नाराज रहलन. उनका एह बात के तकलीफ रहे कि उनकर सगरी प्रयास अकारथ गइल. कानू सान्याल अपना अन्तिम घरी में एकदम अकेला पड़ गइल रहलन. दुनिया उनका के छोड़ दिहले रहुवे त उहो दुनिया छोड़ के चल दिहलन. नक्सल आन्दोलन के जनक के अइसन दुर्दशा वाला मौत होखी केहू ना सोचले रहे.\nपटना महावीर मन्दिर पर भक्तन के भारी भीड़\nरामनवमी का दिने महान रामभक्त महावीर जी का मन्दिर पर माथा टेके वाला भक्तन के भारी भीड़ उमड़ेला. आजुवो उमड़ल बा. भीड़ अतना बा कि पटना जंक्शन से गाड़ी पकड़े वाला लोग के सलाह दिहल गइल बा कि करबिगहिया का तरफ से आईं. मन्दर का तरफ से जंक्शन पर घुसल मुश्किल बा.\nबिहार के बागियन पर गडकरी के काबु नइखे\nशॉटगन सिन्हा रोजे गडकरी का खिलाफ बयान दे रहल बाड़े, सीपी ठाकुरो कहत बाड़न कि गडकरी का टीम में महाराष्ट्र के लोग भरल बा. शाहनवाज अलगे बिछवना धइले बाड़े. आ एह सब कुछ का बीच गडकरी चुप्पी सधले बाड़न. जबकि पहिले ऊ कहले रहलें कि भाजपा में अनुशासनहीनता बर्दाश्त ना कइल जाई. असल बात बा कि गैर संघी भाजपा के संस्कृति से मेल ना खास. संघ पृष्ठभूमि के कार्यकर्ता अनुशासित रहेलें आ रहिमन चुप ह्वै बैठिये देखि दिनन को फेर में विश्वास राखेलें.\nलोहिया का नाम पर पुलिस से अझुरइलें मुलायम\nपिछला मुलायम सरकार का समय लखनऊ का लोहिया अस्पताल में लगावल लोहिया के मूर्ति के अनावरण चुनावी आचार संहिता का चलते ना हो सकल रहे. बाद मे मायावती के सरकार आ गइल त तीन साल से ऊ मूर्ति अनावरण खातिर छटपटात रहुवे. आपन मूर्ति लगवावे में व्यस्त मायावती के ध्यान ओह पर ना रहे. आखिर मुलायम सिहं काल्हु जबरन ओह मूर्ति के अनावरण कर दिहलें आ माला पहिरा दिहलें. एह दौरान पुलिस उनका के रोके के भरपूर प्रायस कइलस. एह खींचातान में सपा सांसद भगवती सिंह घवाहिल हो गइलें आ अस्पताल में भरती करावल गइलें.\nबलिया में भीषण आग में दू गो मासूम जर गइलें\nशिवपुर दियर का बयासी गाँव में लागल भयंकर आग में दर्जनो झोपड़ी राख हो गइल. एह दौरान दू गो मासूम ओह आग में जर के मर गइलें. एगो विकलांग युवती गम्हीराह झँउस गइल बिया. हर साल गरमी का सीजन में एह तरह के अग्निकाण्ड होत रहेला. जाड़ो का समय बोरसी से आग लागत रहेला. दूर दराज के गाँवन तके दमकल समय पर ना चहुँप पावे ओहू से नुकसान बेसी हो जाला.\nकोलकाता का पार्क स्ट्रीट में भयंकर आग.\nकोलकाता के पार्क स्ट्रीट में डेढ़ सो साल पुरान स्टीफेन कोर्ट काल्हु आग से राख हो गइल. कहल जात बा कि शार्ट सर्किट का चलते एगो लिफ्ट में आग लागल जवन कि तुरते पसर गइल. दमकल के चालीस गो गाड़ी आ तीन सौ कर्मचारी चार घंटा का मशक्कत का बाद आग पर काबू पवलें. करीब एक दर्जन लोग के बहुते खराब झँउसल हाल में बाहर निकालल गइल बा. जबकि तेइस आदमी एह आग से मर गइल बाड़े.\nअगिला हरित क्रांति के दौर पूर्वांचल से शुरु होखी\nकृषि विशेषज्ञ लोग के कहनाम बा कि अगिलका हरित क्रांति पू्र्वांचल, बिहार, छत्तीसगढ़, उड़ीसा, पश्चिम बंगाल के बड़का किसानन का खेत से शुरु होखी. छोटका जोतदार आधुनिक उपाय ना अपना सकस एहसे ओह लोग से कवनो उमेद राखल बेकार बा. पहिलका हरित क्रांति के गढ़ पंजाब, हरियाणा, आ पश्चिम उत्तर प्रदेश के उत्पादन अब थिरा गइल बा आ अपना उच्चतम सीमा पर बा.\nदेश के विकास खातिर एक अरब डॉलर के जरुरत बतवलें प्रधानमंत्री\nयोजना आयोग के बईठक में प्रधानमंत्री मनमोहन सिंह चेतवलें कि तेज आर्थिक विकास के तय मान के चलल गलती होखी. कहलन कि एकरा खातिर कम से कम दस फीसदी के विकास दर हासिल करे के होखी आ बिनियादी ढाँचा खातिर करीब एक अरब डॉलर के जरुरत पड़ी. अतना बड़हन निवेश खातरि निजिओ क्षेत्र के सहयोग मिलल जरुरी बा. कहलन कि खुशी के बात बा कि कुछ राज्य सरकार अब सही दिशा में काम करे लागल बाड़ी सँ. बाकियो राज्यन के उहे रास्ता अख्तियार करे के जरुरत बा.\nआईपीएल में खिलाड़ियन के बेसी रुपिया मिलल करी\nबाप बड़ा ना भईया यारा सबसे बड़ा रुपैया. एह खेल में हर खेल के पछाड़े वाला क्रिकेट आ ओकरो में आईपीएल. एहमें फैसला लिहल गइल बा कि टीम अब अपना खातिर खिलाड़ी खरीदे में पैंतीस करोड़ रुपया तक खर्च कर सकेलीं सँ. पहिले ई सीमा पचीस करोड़ रुपिया के रहुवे. ललित मोदी कहले बाड़े कि पूरा नियम कायदा कुछ दिन में बता दिहल जाई. ई सीमा एह चलते लगावल गइल बा कि कवनो टीम सगरी बढ़ियका खिलाड़ी अकेलही मत खरीद लेव.


रविकिशन – टटका खबर\nटटका खबर,5मार्च 2017, अतवार\nराष्ट्रीय पुरस्कार से सम्मानित भोजपुरी फिल्म कब होई गवनवा हमार के निर्देशक आनंद डी गहतराज के कहना बा कि उनुका नयकी भोजपुरी फिलिम शहंशाह के नायक ला रविकिशन छोड़ दोसर केहू होइए ना सकत रहे. किरदार उनुके के धेयान में राखत बनावल गइल रहे. शहंशाह अब जल्दिए रिलीज होखे वाला बा. आज मोदी के रोड\nभोजपुरी सुपरस्टार रविकिशन के जन्मदिन आजु\nहर साल का तरह एहू साल परिवारे संग मनइहें आपन जन्मदिन रविकिशन. एह साल रवि किशन 42 बरीस के हो जइहन बाकिर अबहियों फिट एंड फाइन लउकेलें. अनेके लड़िकी उनका प लट्टू रहेली स. हाल ही में भोजपुरी फिलिम ‘बाज़ीगर’ आ ‘रत्न भूमि’ के शूटिंग पूरा करा के रविकिशन आपन हिंदी फिलिम ‘ग्लोबल बाबा’ के\nबुलेट राजा मे मेहरारू के किरदार मे बाड़े रवि किशन\nभोजपुरी के सुपरस्टार रवि किशन अपना आवे वाली फिलिम “बुलेट राजा” मे मेहरारू के किरदार कइले बाड़े. रवि किशन कहले कि, हम हमेशा से चुनौतीवाली भूमिका पसंद करत आइल बानी. एह फिलिम बुलेट राजा मे हम रउरा अर्द्धनारीश्वर के किरदार निभावत बानी. अइसन किरदार हम कबो नइखीं कइले. ई हमरा ला बहुते चुनौती वाला रहुवे.\nभोजपुरी अभिनेता रविकिशन हिन्दी फिल्म में नायक बन के अइहें\nवइसे त रवि किशन बहुते हिन्दी फिलिम में काम कर चुकल बाड़न आ उहो बड़का बैनर में बनल फिलिमन के. बाकिर अबहीं ले उनुका कवनो हिन्दी फिल्म के नायक ना बनावल गइल रहुवे. अब उनुका ई मौका मिलल बा ‘जीना है तो ठोक डाल’ फिलिम से जवना में उनुका के मुख्य अभीनेता बनावल गइल बा.


अप्रिय हितैषी - अमरकांत - मैना: भोजपुरी साहित्य क उड़ान (Maina Bhojpuri Magazine)\nHome अमरकांत Katha Thati अप्रिय हितैषी - अमरकांत\nअप्रिय हितैषी - अमरकांत\nरामसुख लाल हमेसा नीमन सोचेलन अउर नीमन करेलन भी, बाकिर सब बात में उनकरा अपयसे काहें मिलेला? उनकर पत्नी गुस्सा के कहेली, ''रउआ चुपचाप घर में काहे ना बइठीं ना, सब जगह बेमतलब के लुप-लुप पहुंच जाइला आ ओइसने बातो करे लागीं ला. एकरा से राउर इज्जत दू कौड़ी के हो गईल बा अउर दूसरा लोग के नजर में हमहूं हल्का पड़ गईल बानी.''\nबाकिर रामसुख लाल प एकर कौनो असर नईखे अउर जिनगी के उनकर सफर अबाध गति से जारी बा. अब एकरा खातिर केहू का करी कि उनकर आवाज भारी मोट अउर बुलंद बा अउर सुख आ दु:ख दूनो स्थिति में ऊ समान स्वर में कडु़वा सच के साथे कुछ अईसन अनर्गल बोल देबेलन, जेकरा में बिन मांगल सलाह भी होला. ऊ गप्पबाज त नईखन अउर राजनीति प बहस कइल भी उनका नीक ना लागेला, बाकिर दूर से उनकर अकेला आवाज सुनके भी अइसन महसूस होला कि दू-तीन व्यक्ति बहस कर रहल बा. शायद कुछ अइसने गुण के कारण लोग उनका राज के कौनो बात बतावे से परहेज करे लन आ कवनो अदिमी उनका से गुप्त सलाह मशविरा कइल ना चाहे. सभे जानत बा कि धीमा स्वर में ऊ बोल ना सकेलन अउर बिन बोले ऊ रह ना सकिहन आ कुछो अंड-बंड जरूर बोल दिहन जेकरा से चारों तरफ डुगडुगी पिट जाई.\nऊ एगो मशहूर मेडिकल कंपनी के सेल्स एजेंट रहलन, बाकिर पहिले साल में ऊ एतना अच्छा बिजनेस कईलन कि जल्दीये उनकरा के एरिया मैनेजर के पद प प्रोन्नत कर दीहल गईल. अचरज बा कि कंपकंपा देवे वाला अइसन गंभीर आवाज के धनी आ अप्रिय अउर गैरजरूरी सच बोल के पर्याप्त अपयश अर्जित करे वाला व्यक्ति डॉक्टरन के बिरादरी में एतना सफल कइसे हो गईल! एगो मशहूर डॉक्टर के एह संबंध में ई राय बा कि 'देखीं ए साहब, ई शख्स पचहत्तर फीसदी गैरजरूरी बात करेलन, बाकिर बाकी पच्चीस फीसदी जे कुछ कहे-बतावेलन, ऊ शुद्ध सोना होवेला. दवा के बारे में जवन भी सूचना देबेलन, एकदम सही होला, कबो कवनो धोखाधड़ी नाहीं. हम आंख मूंद के उनका प विश्वास करीं ला. फेरु इहो सोचीं कि रोग-शोक के मनहूस जिनगी बा हमार, ओकरा में हमरो के कुछ राहत आ मनोरंजन के जरूरत होला-त उनकराआवे से ई सब हमरा के मिल जाला, चहल-पहल अलग. देखीं एह दुनिया में हर आदमी काफी फालतू बात करेला, बाकिर जब एगो सच्चा आदमी आपन गोल्डेन आवाज में इहे बात करेला, हमनी के बड़ा सुहावन लागेला.\nबाकिर घर, ससुराल आ समाज के अउरी लोगन के अइसन राय नइखे. कुछ समय पहिले रामसुख लाल अपना ससुराल गइल रहलन. उहां भी सास, ससुर आ साला सभे उनकराआगमन से डेराइल रहे, कि कवनो अइसन बात ना बोला जाए, जेकरा से पड़ोसियन के बीच उनकरखानदान के इज्जत में बट्टा लाग जाए. जब ऊ नाश्ता करे लगलन, त सासुजी भगवान से मौन प्रार्थना करत रही कि ऊ उनकरे अविवाहित लइकी के संबंध में कवनो सवाल ना कर बइठस. बात ई बा कि मीता के शादी चार-पांच बरिस से तय ना हो पावत रहे आ ऊ लोग काफी परेशान रहे. शायद भगवान उनकर प्रार्थना सुन लिहलन, काहें कि रामसुख लाल एहर-ओहर के अइसन बात कइलन जेकरा से कवनो नुकसान ना होला. बाकिर जब ऊ विदा होवे खातिर उठलन, त पता ना कइसे उनके आपन साली मीता के इयाद आ गइल. फेर का रहे, एगो काफी बुलंद आवाज आंगन, आकाश आ मुहल्लन में गूंज उठल.\n'मीता के शादी तीन-चार साल से लाग-लाग के क ट जात रहे, फेर त ना नू कट गईल?'\nएह बेतुकी आ फालतू बात से सासुजी के चेहरा फक पड़ गइल. ऊ डेरा के अगल-बगल देखली, फेर काफी धीमा आवाज में संक्षेप में सूचना दीहली कि एगो जगह बात चलत बा आ पूरा उम्मीद बा. शायद रामसुख लाल के एकरा से संतोष ना भइल आ जाए के पहिले टिप्पणी जड़ दिहलन- का करब, जमनवे अइसन आ गइल बा. जेकरा पासे पइसा कौड़ी नइखे, उनकर एमए पास सुंदर लइकी भी बिन बिआहे घरे बइठल रह जाई. रउआ लोग भी त ऊंचा ओहदा के अफसर चाहतानी! ई ना कि आपन हैसियत के बराबर के कवनो विचारवान क्लर्क ढूंढ के शादी तय कर दीं. बाकिर का करब, आज एगो मामूली क्लर्क भी त गल्ला भर के पइसा मांगता. रउआ लोग भी मीता के घर में बइठा के सड़ावत बानीं, अरे क वनोकान्वेंट स्कूल में टीचरी त दिला दीहीं. स्कूल त बरसाती घास नियन गली-गली खुल गइल बा. दू-चार सौ जवन भी मिली, पाउडर आ सेंट-वेंट के खर्चा निकली अउर तबीयत भी बहली.'\nहे भगवान्! दुनिया भर के ताकत त इनके कंठ में बा. अइसे बोल रहल बाड़े जइसे सौ गो लाउडस्पीकर एक साथे बोलत होखे. सासुजी उनका जाये के बाद रो के बुदबुदाए लगली. ई घर के बड़ दमाद हउवनï! ऊ दमाद दूसर होखेला जे ससुराल में धीमे बोलेला आ आपन आ अपना ससुराल, दूनों के इज्जत केे रक्षा करेला. बाकिर एकरा से इनका का मतलब? दूसरा के इज्जत नीलाम कइला के बाद त पेट के पानी पचेला.\nरामसुख लाल के दूसरका विशिष्टï पहचान बा कि अटल कंजूस हवन. निश्चय ही ई सुख आ दु:ख के मौका प पहुंच के ओकरा मोताबिक शाब्दिक ऊर्जा खर्च करेले. बाकिर रुपया पैसा खरचे में इंहा के दोसरे नजरिया ह. कहीं रिस्तेदारी में कबो मिठाई के डिब्बा आ शादी बिआह में पांच रुपया से अधिक के नेवता आ शगुन देहले होखीं. ई देखे आ सुने के कबो नइखे मिलल. इंहा के साफ-सुथरा पोशाक में हाथ हिलावत आइला आ हाथ हिलवते रूखसत हो जाइला. एकरा प केहू कही का, तबो एक आध आदमी त मिलिए जाला जे नीचे मुंह क के एगो अंगुली के संकेत के बाद कहिये देला कि बड़ा घाघ हउवन. कछुआ के खोल जइसन कवनों चीज के असर ना होखे. महिला लोग कबो-कबो एक-दूसरा के देख के मटकी मारके बड़ा हंसे लागेली सन. गजब के बात त ई भइल कि ई लाइलाज कंजूस आ आपन इकलौता इंजीनियर बेटा के शादी एगो गरीब खानदान के शिक्षित बेटी से कर देहले बाड़े, जेकरा के लइका पसंद करत रहे. कवनो लेन-देन के बगैर समारोह सादगी से संपन्न भइल. प एह प आम लोग के राय ई बा कि अइसन मक्खीचूस दहेज ना ले, संभवे नइखे. सादगी-वादगी त नाटक बा.\nशादी के बाद एगो उनकर मुंहलगुआ साला चेतन छेड़ देहले. जीजा, सुनतानी रउआ बड़ा खजाना मिलल बा.अकेले पचा लेहनी आ डकरबो ना कइनीं.\nरामसुख लाल एकर बुरा ना मानेनी, बाकिर कहकहा लगा के स्वयं मसखरी प उतर आवे ले. उहां के कहकहा बड़ा अनमोल होला, जइसे गंभीर जुकाम में केहु गुनगुना पानी के गरारा करत होखे, त उहां के नहला प दहला लगाइले-घर भर देवर, भतार से ठट्ठा जाके अपना बहिन से पूछीं, सब कुछ मालूम हो जाई.\nकुछ समय बाद के बात ह, एक दिन रामसुख लाल अपना ससुराल पहुंच के, बिना कवनो भूमिका के बोलले कि मीता के शादी खातिर तइयार हो जाएके, एगो बड़ा हीरा लइका मिल गईल बा. बीएससी पास बा आ रेलवे में ड्राइवर के नौकरी में चुना गइल बा. सुंदर बा, विचारवान बा, ओकर आ मीता के जोड़ी खूब अच्छा होई. कवनो झंझट के बात नइखे. बस एक दूसरा के पसंद कईला के बात बा.\nए राम, खलासी-ड्राइवर!' सासु जी मत्थे के आंचल के कुछ आगे खींच के असंतोष प्रकट कर दिहनीं. रामसुख लाल जोर के कहकहा लगा के आपन राय प्रकट कइलन, जइसे लाउडस्पीकर प बोलल जात होखे, आज हमरा समझ में आ गइल कि रउरे चिक-चिक से मीता के शादी तय नइखे हो पावत. राउर ई सोचल ठीक बा कि मीता सुंदर आ सुकांत बाड़ी. एमए पास बाड़ी आ बीएससी पास लइका के पहिले ट्रेनिंग के क्रम में इंजिन प खलासी के जइसन काम करे के पड़ी. सही मायने में त ड्राइवर ऊ बाद में बनीहन आ कुछ साल के बाद तरक्की करिहें त फोरमैन बनिहें. अम्मा जी, रउआ ई सोचीं कि अब अइसन दमाद मिल गइला के बाद रउआ परिवार के चारो धाम के इच्छा पूरा हो जाई. अगर रुपया-पइसा के कमी के बात सोचतानी त चिन्ता कइला के बात नइखे. खुशी-खुशी जेतना संभव हो सके खर्च करब आ बाकी के जिम्मा हमार. अगर लइकी के घर में बइठावे के होखे त साफ-साफ बतार्इं....एही बुलंद आवाज में अप्रिय स्पष्टïवादिता से आतंकित होके सासुजी अपना मालिक के तरफ देखली आ पति भी ओही अंदाज में पत्नी के घुड़क दिहले आ ऊ बीच में कुछुओ ना बोल पवली. एकरा बाद रूकावटे ना भइल आ शादी भी कुछ समय के बाद तय हो गइल. बाकिर एकर श्रेय भी रामसुख लाल के ना मिलल. उल्टे पीठ पाछे उनकरा विरुद्घ अफवाह जइसन फुसफुसाहट चले लागल, जइसन ताज ओहिसन शोभा. जइसन खुद फालतू आ फटीचर बाड़े ओहिसने लइका ढूंढ के लेआइल बाड़े. आपन इकलौता इंजीनियर बेटा के शादी एगो गरीब खानदान के शिक्षित बेटी से कर देले बाड़े, जेकरा के लइका पसंद करत रहे. रामसुख लाल हमेसा नीमन सोचेलन अउर नीमन करेलन भी, बाकिर सब बात में उनकरा अपयसे काहें मिलेला? उनकर पत्नी गुस्सा के कहेली, ''रउआ चुपचाप घर में काहे ना बइठीं ना, सब जगह बेमतलब के लुप-लुप पहुंच जाइला आ ओइसने बातो करे लागीं ला. एकरा से राउर इज्जत दू कौड़ी के हो गईल बा अउर दूसरा लोग के नजर में हमहू हल्का पड़ गईल बानी.''\nबाकिर घर, ससुराल आ समाज के अउरी लोगन के अइसन राय नइखे. कुछ समय पहिले रामसुख लाल अपना ससुराल गइल रहलन. उहां भी सास, ससुर आ साला सभे उनकराआगमन से डेराइल रहे, कि कवनो अइसन बात ना बोला जाए, जेकरा से पड़ोसियन के बीच उनकरखानदान के इज्जत में बट्टïा लाग जाए. जब ऊ नाश्ता करे लगलन, त सासुजी भगवान से मौन प्रार्थना करत रही कि ऊ उनकरे अविवाहित लइकी के संबंध में कवनो सवाल ना कर बइठस. बात ई बा कि मीता के शादी चार-पांच बरिस से तय ना हो पावत रहे आ ऊ लोग काफी परेशान रहे. शायद भगवान उनकर प्रार्थना सुन लिहलन, काहें कि रामसुख लाल एहर-ओहर के अइसन बात कइलन जेकरा से कवनो नुकसान ना होला. बाकिर जब ऊ विदा होवे खातिर उठलन, त पता ना कइसे उनके आपन साली मीता के इयाद आ गइल. फेर का रहे, एगो काफी बुलंद आवाज आंगन, आकाश आ मुहल्लन में गूंज उठल.\nशादी के बाद एगो उनकर मुंहलगुआ साला चेतन छेड़ देहले. जीजा, सुनतानी रउआ बड़ा खजाना मिलल बा. अकेले पचा लेहनी आ डकरबो ना कइनीं.\nए राम, खलासी-ड्राइवर!' सासु जी मत्थे के आंचल के कुछ आगे खींच के असंतोष प्रकट कर दिहनीं. रामसुख लाल जोर के कहकहा लगा के आपन राय प्रकट कइलन, जइसे लाउडस्पीकर प बोलल जात होखे, आज हमरा समझ में आ गइल कि रउरे चिक-चिक से मीता के शादी तय नइखे हो पावत. राउर ई सोचल ठीक बा कि मीता सुंदर आ सुकांत बाड़ी. एमए पास बाड़ी आ बीएससी पास लइका के पहिले ट्रेनिंग के क्रम में इंजिन प खलासी के जइसन काम करे के पड़ी. सही मायने में त ड्राइवर ऊ बाद में बनीहन आ कुछ साल के बाद तरक्की करिहें त फोरमैन बनिहें. अम्मा जी, रउआ ई सोचीं कि अब अइसन दमाद मिल गइला के बाद रउआ परिवार के चारो धाम के इच्छा पूरा हो जाई. अगर रुपया-पइसा के कमी के बात सोचतानी त चिन्ता कइला के बात नइखे. खुशी-खुशी जेतना संभव हो सके खर्च करब आ बाकी के जिम्मा हमार. अगर लइकी के घर में बइठावे के होखे त साफ-साफ बतार्इं....एही बुलंद आवाज में अप्रिय स्पष्टïवादिता से आतंकित होके सासुजी अपना मालिक के तरफ देखली आ पति भी ओही अंदाज में पत्नी के घुड़क दिहले आ ऊ बीच में कुछुओ ना बोल पवली. एकरा बाद रूकावटे ना भइल आ शादी भी कुछ समय के बाद तय हो गइल. बाकिर एकर श्रेय भी रामसुख लाल के ना मिलल. उल्टे पीठ पाछे उनकरा विरुद्घ अफवाह जइसन फुसफुसाहट चले लागल, जइसन ताज ओहिसन शोभा. जइसन खुद फालतू आ फटीचर बाड़े ओहिसने लइका ढूंढ के लेआइल बाड़े. आपन इकलौता इंजीनियर बेटा के शादी एगो गरीब खानदान के शिक्षित बेटी से कर देले बाड़े, जेकरा के लइका पसंद करत रहे.\n(साभार: संडे इंडियन)\nनाम - श्रीराम लाल भा अमरकान्त\nजनम स्थान - बलिया उत्तर प्रदेश\nजनम - 1 जुलाई 1925\nदेहवसान - 17 फरवरी 2014\nविधा - काथा अउरी उपन्यास\nभाखा - हिन्दी अउरी भोजपुरी\nरचना - जिंदगी और जोंक, देश के लोग, मौत का नगर अ उरी ग्राम सेविका आदि\nपुरस्कार - साहित्य अकादमी 2007, भारतीय ज्ञानपीठ


भोजपुरी पट्टी के खबर (बियफे, 12 मार्च 2015) – टटका खबर\n(बुध, 11 मार्च के खबर)\nइलाहाबाद जिला कचहरी में बुध का दिने एगो दरोगा से कुछ वकील के कहा सुनी हो गइल. बाद में सीढ़ी पर धक्का मुक्की में नीचे फेंकाए के अनेसा देखत आपन जान बचावे ला दरोगा अपना सर्विस रिवाल्वर से गोली चला के एगो वकील के मार दिहलसि. बाद में खिसियाइल वकील लोग पूरा इलाहाबाद में बवाल काटल. एह दौरान वकील लोग का तरफ से भइल फायरिंग से एगो सिपाहियो के गोली लागल बा. घटना के जानकारी मिलते राज्य भर में वकील आपन काम छोड़ हड़ताल पर चल गइलें. यूपी सरकार मराइल वकील नबी के परिवार खातिर दस लाख रुपिया देबे के एलान कइले बिया.\nबिहार विधान सभा में 140 वोट ले के नीतीश कुमार आपन बहुमत साबित करा दिहलन. एह समय भाजपा के विधायक विधान सभा से बाहर निकल गइल रहलें. जीतन राम माँझी खुद गैर हाजिर रहलन बाकिर उनकर समर्थक विधायक ह्विप के मजबूरी में नीतीश का पक्ष में वोट दिहले.\nसिवान के राधिका मार्केट में चलत एगो फर्जी चिट फंड कंपनी किम फ्यूचर विजन पर बुध का दिने प्रशासन छापा मार दिहलसि आ एकरा मैनेजर समेत पाॅच जने के गिरफ्तार क लिहलसि. ई लोग जिलाधिकारी के फर्जी हस्ताक्षर से सर्टिफिकेट बना के आपन धंधा करत रहुवे. खुफिया जानकारी मिलला का बाद पुलिस छापा मरलसि.\nबक्सर गोलंबर का नियरा बुध के सँझिया एगो बेकाबू ट्रक अनेके लोग के कचारत भाग निकलल आ बाद में गंगा पुल का लगे ट्रक छोड़ के ड्राइवर भाग निकलल. एह हादसा से पाँच लोग के जान चल गइला से नाराज लोग पुलिस पर आपन खीस उतारे लागल आ वज्रवाहन अउर चेक पोस्ट के आग लगा दिहल. कुछ सिपाहियन के पिटाईओ कइल लोग. घवाहिल पुलिस इंसपेक्टर के अस्पताल में भरती करावल गइल बा.\nभोजपुरी हीरो पवन सिंह के पत्नी नीलम सिंह के फाँसी लगा के जान दिहला का बाद उनकर दाह संस्कार मुंबई में क दिहल गइल. बाद में अस्थि ले आ के महुली घाट पर विसर्जित कइल गइल आ आरा के जोकहरी में विधि विधान से सराध के काम शुरू भइल बा. पवन सिंह केश मुड़वा लिहले बाड़न. दशकर्म 20 मार्च आ सराध 23 मार्च के होखे वाला बा.\nआरा जिला के किरकीरी गांव में बुध का दिने एगो आदमी अपना मेहरारू के गड़ासी से काट के घवाहिल क दिहलसि. ओकरा के अस्पताल में भरती करावल गइल बा जहाँ ओकर हालत नाजुक बा. पुलिस ओह आदमी के गिरफ्तार कर लिहले बिया.\nरोहतास जिला के कोचस में चौसा-सासाराम रोड पर मंगल देर रात एगो गाड़ी मोटरसाइकिल के धक्का मार दिहलसि जवना से ओह पर सवार दू गो नवही घवाहिल हो गइलें. दुनू के अस्पताल में भरती करावल गइल बा जहाँ एगो के हालत खराब देख वाराणसी रेफर कर दिहल गइल बा.\nरोहतास जिला के नोखा बस स्टैंड पर के काली मंदिर से मंगल का रात लाखों रुपिया के गहना आ दानपेटी चोरा लिहल गइल बा.\nमोहनियां इलाका के मुठानी गांव का लगे एगो ट्रक पुलिस जीप के धक्का मार दिहलसि जवना से ओह पर सवार लोग घवाहिल हो गइल. एहमें से एगो सैप जवान के बाद में अस्पताल में मौत हो गइल.\nछपरा जिलाधिकारी के आदेश पर छपरा के अल्ट्रासाउंड क्लिनिकन के जांच कइल गइल. एह दौरान कवनो सेंटर पर जाँच करे वाला डाक्टर ना मिललें.\nएकमा पुलिस एगो गैरेज से एगो टेम्पो जब्त कइले बिया जवना का बारे में ओकरा संदेह बा कि एकर चोरी पिछला साल मई मेें कइल गइल रहुवे.\nएकमा इलाका के छितरवलिया बाजार का लगे बुध का दिने मोटरसाइकिल से गिरला का चलते ओह पर सवार छितौना गाँव के दादा आ पोता के मौत हो गइल. एह लोग के परिवार वाले एह हादसा खातिर कवनो केस ना लिखववलें.\nसारण जिला के परसा बाजार के मस्तीचक मोड़ का लगे एगो निजी स्कूल में लागल आग से हजारों रुपिया के सामान जर गइल. संजोग से स्कूल में छुट्टी हो गइल रहे. एहसे केहू के घवाहिल होखे के खबर नइखे.\nकोपा इलाका के सम्होता गाँव के लोग बुध का सबेरे कालाबाजारी खातिर ले जाईल जात अनाज समेत एगो पिकअप बैन के घेर लिहलें आ ओह पर लादल अनाज जब्त क लिहले.\nसिवान के किशुनपुरा बिचला टोला में मंगल के अधरतिया में एगो बियाहल नवहिन के ओकर ससुराल के लोग आग लगा के मार दिहल. अइसने आरोप लगावत ओकरा नइहर के लोग से शिकायत मिलला का बाद पुलिस ओकरा सास के गिरफ्तात क लिहले बिया.\nगोपालगंज के छवही गांव का लगे बुध का दिने एगो आटो आ पिकअप के टक्कर का बाद आटो में आग लाग गइल. एह हादसा में घवाहिल एगो आदमी के अस्पताल में इलाज का दौरान मौत हो गइल. दू जने अउर घवाहिल बाड़े.\nमलाही इलाका के ममरखाटोला पंचायत के मिसकार टोला में आग लगला का चलते दू गो घर राख हो गइल. एगो बंद घर में लागल आग बाद में ओकरा पड़ोसो के घर ले पसर गइल. घंटन कोशिश का बाद गाँव वाले आग पर काबू पवलें.\nसुगौली प्रखंड के श्रीपुर पंचायत के बसतपुर गांव का लगे बाघ के गोड़ के छाप लउकला का बाद से जवार के लोग दहशत में बा. लोग सरेह में जाए से डेराए लागल बा आ बचवनो के कतहीं आवे जाए पर रोक लगा दिहले बावे लोग.\nमैनाटांड़-रामनगरी मेन रोड पर रामनगरी गांव का नियरा मंगल रात बस आ टेंपो के टक्कर से घवाहिल तीन लोग के इलाज अस्पताल पर करावल जात बा. पुलिस दुनू गाड़ियन के जब्त कर लिहले बिया.\nरेवती इलाका के पचरूखा देवी मंदिर से मंगल का रात फेरू चोरी हो गइल आ चोर चांदी के मुकुट, पिंडी में लगावल सोना के आंख आ मंगटीका चोरा लिहले. दान पेटिओ से करीब तीस हजार रुपिया चोरावल गइल बा. गहना के दाम करीब डेढ़ लाख बतावल जात बा.\nवइसे त परीक्षा में नकल करे के बेमारी पूरा प्रदेश में आम बात ह बाकिर बलिया एहुमें खास जगहा राखेला. एहिजा के नकल माफिया प्रशासन के बेवकूफ बना के आपन मकसद निकाले में हमेशा एक धाप उपर रहेलें. बुध का दिने बाप का जगहा इम्तिहान देत बेरा के पकड़ल गइल. आ दोसरा सेंटर के कापी दोसरा सेंटर का बण्डल में भेजल जात पकड़ाइल बा. एकरा बाद जिलाधिकारी दस गो सेंटर डिबार करे के संस्तुति कइले बाड़न आ कापी ले जाए वाला कर्मचारी के गिरफ्तार कर लिहल गइल बा.\nगाजीपुर जिला के कर्मनाशा नदी पुल का नियरा मंगल के सँझिया चलत ट्रेन में डाका डाल के आराम से उतर गइले. एह घटना में बक्सर के सराफा व्यवसायी से पाँच लाख के गहना लूट लिहल गइल बा.\nगाजीपुर के टेढवा मुहल्ला में एगो बनत मकान के बारजा बुध का दिने गिर गइल जवना से रसूलपुर रूहीपुर के एगो राजमिस्त्री के मौत हो गइल.\nदिल्ली से बिहार जात चार जने के जहर खुरान आपन शिकार बना लिहलें. बेहोशी हालत में एह लोग के गाजीपुर टीसन पर उतारल गइल आ अस्पताल में भरती करावल गइल. ई लोग बिहार के सिवान जिला के बतावल जात बा.\nगोरखपुर खोराबार इलाका के करजही में बुध के सँझिया एगो मेहरारू के मार पीट के घवाहिल कइला का बाद ओकरा देह पर किरासन तेल डाल के जरा दिहल गइल. ओकर मौत ठाँवे पर हो गइल.\nगोरखपुर औद्योगिक विकास प्राधिकरण के दायरा बढ़ा दिहल गइल बा आ अब एहमें 76 गो अउरी गाँवन के शामिल क लिहल गइल बा. पहिले 52 गो गाँव शामिल रहुवे प्लान में.\nदेवरिया के तरकुलवा इलाका के मिश्रौली गांव में मंगल का रात एगो नवही के गोली मार दिहल गइल. गोली मारे वाला आपन मोटरसाइकिल ओहिजे छोड़ के भाग निकलल. पुलिस मामिला के तहकीकात करे में लागल बिया.\nजौनपुर जिला के सतमेसरा गाँव में मरद मेहरारू का तरह रहत चचेरा भाई बहिन अपना बेटी के हत्या कइला का बाद फाँसी लगा के आपनो जान दे दिहले.\nTags: आरा, इलाहाबाद, जीतन राम माँझी, दरोगा, नीतीश कुमार, नीलम सिंह, पवन सिंह, फर्जी चिट फंड कंपनी, फाँसी, बक्सर, भाजपा, वकील, सिवान, हत्या


पंकज केसरी नालायक हो गइलन – Anjoria\nअप्रैल 7, 2010 nalayak, पंकज केसरी\nभोजपुरी सिनेमा के स्टार पंकज केसरी श्रीती फिल्म्स का बैनर में बनत भोजपुरी फिलिम नालायक के टाइटिल किरदार निभावत नजर आवे वाला बाड़न. निर्मात्री फुलमति जायसवाल के एह फिल्म के निर्देशन रामाश्रय गुप्ता करत बाड़े. फिल्म के शुरुआत पिछला दिने मुंबई के ट्रीनिटी रिकार्डिंग स्टूडियो में एगो गाना के रिकार्डिंग का साथे भइल.\nगाना कुद्दुस कान के लिखल बा आ संगीत दे रहल बाड़े गणेश पाण्डेय. गायिका रहली इन्दु सोनाली. फिल्म के कलाकारन में पंकज केसरी, मोनालिसा, कल्पना शाह, जय सिंह वगैरह शामिल बाड़े.


Tradition of Nautanki Jatra in Bengal know what is its history Bhojpuri: बंगाल में “जात्रा” के परंपरा, जानीं का ह एकर इतिहास\nहमनी के देश में प्रसिद्ध नाटक भा लोकनाट्य परंपरा- जात्रा, रामलीला, रासलीला, स्वांग, नौटंकी वगैरह रहल बाड़ी सन. जात्रा पश्चिम बंगाल, उड़ीसा आ बंगाल से सटल बिहार के हिस्सन में ढेर प्रचलित बा. बांग्लादेश में भी ई खूब प्रचलित बा. त जात्रा संगीत थिएटर ह, जौना में अभिनय का संगे संगीत, गायन आ नाटकीय बाद- बिबाद.\nLast Updated: May 11, 2021, 8:16 PM IST\nजात्रा एक तरह के नौटंकी ह. खुला आसमान के नीचे एगो आकर्षक स्टेज, सुंदर प्रकाश आ ध्वनि व्यवस्था. हमनी के देश में प्रसिद्ध नाटक भा लोकनाट्य परंपरा- जात्रा, रामलीला, रासलीला, स्वांग, नौटंकी वगैरह रहल बाड़ी सन. जात्रा पश्चिम बंगाल, उड़ीसा आ बंगाल से सटल बिहार के हिस्सन में ढेर प्रचलित बा. बांग्लादेश में भी ई खूब प्रचलित बा. त जात्रा संगीत थिएटर ह, जौना में अभिनय का संगे संगीत, गायन आ नाटकीय बाद- बिबाद होला. जात्रा के बिषय आ टाइटिल अइसन रहेला कि लोग ओसे आकर्षित होखसु. पहिले जात्रा के प्रस्तुति के नांव रहत रहल ह- बेहुला, मनसा. माने बेहुला भा मनसा के कथा प्रस्तुत कइल जाई.\nसन 2001 ले खाली कोलकाता में 300 जात्रा कंपनी रहली सन. पहिले जात्रा कोलकाता में भी होत रहल ह. बाकिर अब ग्रामीण इलाकन में होला, महानगर से दूर जिला वगैरह में होला. बांग्ला भाषा में यात्रा के उच्चारण जात्रा होला. यात्रा के अंग्रेजी में अर्थ होई- जर्नी. कथी के जर्नी? त भगवान के ओर जर्नी. पंद्रहवीं शताब्दी में चैतन्य महाप्रभु कृष्ण भजन गावत आ नाचत अपना मंडली का संगे नगर परिक्रमा नियर करसु. जात्रा के उत्पत्ति चैतन्य महाप्रभु के भक्ति आंदोलन के उदय से मानल जाला. किताबन में उल्लेख बा कि ओह घरी “रुक्मिणी हरण” नाटक भइल रहे जौना में चैतन्य महाप्रभु खुद रुक्मिणी के अभिनय कइले रहले. भगवान कृष्ण रुक्मिणी के हरण कके ले अइले. चैतन्य महाप्रभु चरम भक्ति के आज तक अनूठा उदाहरण मानल जाले. बाकिर आज के जात्रा के स्वरूप सामाजिक विषय पर केंद्रित हो गइल बा. कभी- कभी राजनीतिक टच भी आ जाला. भले ई टच सांकेतिक रहेला. प्राचीन प्रस्तुति के “पौराणिक पाला” कहल जाला आ बाकी प्रस्तुति के “सामाजिक पाला”.\nजात्रा में संगीतकार आ गायक स्टेज के दूनो ओर बइठे ला लोग. एक्टर ऊहे चुनल जाला जेकर आवाज बुलंद होखे आ जे नाटकीयता का संगे डायलॉग बोल सके. देखे में भी सुंदर रंग- रूप होखे. एमें सूत्रधार नियर दू गो कैरेक्टर रहेले सन. एगो कैरेक्टर ह- “विवेक” (कांसेंस भा चैतन्यता) आ दोसर कैरेक्टर ह- नियति (भाग्य). विवेक पुरुष पात्र ह आ नियति स्त्री पात्र. चरित्रन के वर्णन आ का होखे जाता ई बतावेला त नियति चरित्रन के आचरण के प्रति सावधान करेली. चैतन्य महाप्रभु के महासमाधि के बाद उनुकर शिष्य रामानंद राय आ रूपा गोस्वामी, कृष्ण लीला पर केंद्रित जात्रा प्रस्तुत कइल लोग. पुरी के राजा प्रताप रूद्रदेव, चैतन्य महाप्रभु के शिष्य लोगन के बड़ा सम्मान करसु. पुराना जमाना में राम जात्रा, कृष्ण जात्रा, शिव जात्रा के नाम से जात्रा के प्रस्तुतिकरण के उल्लेख भी मिलल बा. आधुनिक जात्रा परंपरा के नतून जात्रा (नवीन जात्रा) के नांव से जानल गइल. त नतून जात्रा परंपरा में एगो रहे नट्ट कंपनी. ओकर एगो प्रसिद्ध अभिनेता रहले- शांति गोपाल.\nअलग- अलग जात्रा में शांतिगोपाल, नेताजी सुभाष चंद्र बोस आ हिटलर के अइसन अभिनय कइले कि लोग आजु ले याद करेला. स्त्री पात्रन में बीणा दासगुप्ता (बांग्ला में उच्चारण- बीना) के नांव प्रसिद्ध रहे. लेनिन पर केंद्रित जात्रा भी भइल रहे. इंडियन पीपुल्स थि‍एटर एसोसिएशन (इप्टा) के कम्युनिस्ट पार्टी के सपोर्ट रहे. त ऊ जात्रा के उपयोग कम्युनिस्ट विचारधारा के फइलावे में कइल लोग. इप्टा के शंभु मित्र प्रसिद्ध नाटककार रहले ह. उनुकर “बहुरूपी” कंपनी वैचारिक जात्रा प्रस्तुत कइलस. फणिभूषण विद्याविनोद के संगीत नाटक अकादमी पुरस्कार भी मिलल. जानकार लोग कहेला कि पश्चिमी देसन के प्रभाव परला का बाद जात्रा के स्वरूप राजनीतिक आ सामाजिक हो गइल. कोलकाता में जात्रा उत्सव सन 1961 से शुरू भइल. हर सत्ताधारी राजनीतिक पार्टी, जात्रा उत्सव के जारी रखलस. एगो अउरी बात बा. पहिले एक्टर, मैनेजर भा गायक लोग जात्रा चलावत रहल ह लोग. बाकिर आजकाल जात्रा पूरी तरह व्यावसायिक हो गइल बा. कई गो जात्रा कंपनी बिजनेस केंद्रित हो चुकल बाड़ी सन. जब अस्सी के दशक में डकैत फूलन देवी के खूब नांव रहे त जात्रा कंपनी उनुका पर केंद्रित जात्रा कइली सन आ ओमें खूब भीड़ होखे. आज के स्थिति ई बा कि देश- विदेश में कौनो प्रमुख घटना होखे, जात्रा कंपनी तुरंत ओकरा पर जात्रा तेयार क देली सन. एक महीना के भीतर ओह बिषय पर जात्रा के प्रस्तुति लोगन के देखे के मिल जाला. पहिले लाइटिंग आ साउंड कामे भर रही, बाकिर अब तक जात्रा में रंगीन चकाचौंध आ गइल बा.\nजात्रा में कौन- कौन वाद्य यंत्र के प्रयोग होला- पहिले ढोलक, पखावज, हारमोनियम, तबला, बांसुरी, तुरही, मजीरा, करताल, वायलिन, क्लेरिनेट वगैरह के प्रयोग होत रहल ह. अब एमें आर्केस्ट्रा वाला वाद्ययंत्र भी शामिल हो गइल बाड़े सन. एसे आवाज तेज आवे लागल बा. पुरान लोग एतना तेज आवाज वाला थिएटर ना पसंद करे. बाकिर नई पीढ़ी के पसंद बा. मूल जात्रा के पहिचान ह कि ओमें राग- रागिनी के साधे वाला गायक आ वादक रहे. शास्त्रीय संगीत आ लय पर केंद्रित गीत रहे. आम तौर जात्रा चार घंटा के होला. एमें शुरू के एक घंटा त संगीत आ गायन में जाला ताकि लोग जुटि जाउ तब जात्रा शुरू होखो. पहिले के जात्रा काव्यमय रहत रहल ह. माने संवाद गा के बोलल जात रहल ह. बाकिर अब नाटकीय ढंग से बोलि के प्रस्तुत कइल जाला. जात्रा के नया स्वरूप नई पीढ़ी के पसंद बा. जात्रा में अबो गायन पक्ष प्रधान रहेला. बीच- बीच में कौनो महिला कलाकार के मोहक नृत्य आ हास्य कार्यक्रम चलत रहेला. ताकि दर्शक के आकर्षण बरकरार रहो. जात्रा सितंबर महीना से शुरू होला आ बरसात के पहिले खतम हो जाला. काहें से कि एकर प्रस्तुति ओपेन थिएटर मे होला, खुला आसमान के नीचे. बरसात में एकर प्रस्तुति संभव नइखे.\nकोरोना काल में जात्रा परंपरा पर गहिर धक्का लागल बा. बाकिर ई मंदी त विश्वव्यापी बा. एकरा पर कुछ कइल ना जा सकेला. आखिरकार भीड़ से बचेके बा. आ थिएटर त भीड़ के आमंत्रित करेला. त सार्वजनिक मंच वाला कार्यक्रम के धक्का लगबे करी. सब ईहे कामना आ प्रार्थना करता कि ई कोरोना जल्दी बिला जाउ आ फेर कबो एक नांवो ना सुनाउ. (लेखक विनय बिहारी सिंह वरिष्ठ स्तंभकार हैं. यह उनके निजी विचार हैं.)


पवन सिंह खातिर साल के शुरुआत शानदार रही – Anjoria\nभोजपुरी सिनेमा के सबले लोकप्रिय सुपरस्टार पवन सिंह एह साल के धमाकेदार शूरुआत करे जा रहल बाड़न. पिछला साल पवन सिंह के हिट पर हिट फिल्म लगातार रिलीज भइल रही सँ आ एहू साल वइसने लागत बा. पवन सिंह अभिनीत साल के पहिला फिल्म होई “गुण्डईराज” जवन ११ फरवरी के रिलीज होखे जा रहल बा. एह फिल्म में पवन सिहं एगो अइसन नवजवान अपराधी के भूमिका कइले बाड़न जवन हालात का मजबूरी से गुण्डा बन जात बा. पवन सिंह एहमें गजब के एक्शन कइले बाड़न. फिल्म में मोनालिसा आ श्रीकंकनी नायिका बनल बाड़ी. एकरा बाद आई “तू जान हऊ हमार” जवन २५ फरवरी के रिलीज होखी. साल के तिसरका फिल्म रही “लागल नथुनिया के धक्का” जवना में दू गो गरमागरम अभिनेत्री बाड़ी, आरती पुरी आ कृशा खण्डेलवाल. एह से साफे लागत बा कि एहू साल पवन सिंह के शानदार सफलता वाली फिल्मन के कतार बनल रही.


How much external leaders will be able to influence in Bengal know what is the atmosphere Bhojpuri: बंगाल में उधार के नेता के कतना असर डालि पाइहें, जानीं का बा माहौल\nलोग के सबसे बेसी नाराजगी ओह लोगन से बा, जे काल्ह ले तृणमूल कांग्रेस में रहे आ आज भाजपा के टिकट पर चुनाव मैदान में उतार दिहल गइल बा. पहिलहीं से भाजपा के लोग तृणमूल के नेता लोग से खार खइले रहल बा. कम से कम 2019 के लोकसभा चुनाव के बाद.\nबंगाल विधानसभा के चुनाव में जवनी गंतिया भाजपा के खिलाफ ओकर कार्यकर्ता नाराज बाड़े, ओकरा के कवनो नाप-जोख के मैपाना मानल जाव त इहे कबूले के परी कि जेतना तेजी से एकर उभार भइल रहल हा, ऊ अब उलटा दांव हो ना साबित हो जाव. सांच कहल जाव त ममता के पार्टी तृणमूल कांग्रेस के विधायक-सांसद के तूरे के योजना भाजपा सोच-समझ के बनवले रहलस हिया. ओकर इहे मंशा रहल हा कि ममता के मानसिक रूप से कमजोर कइल जाव. बाकिर जेतना लोग तृणमूल कांग्रेस छोड़ के आइल, ओह लोगन के विधानसभा चुनाव के टिकट दे के भाजपा अपने हाथ आग में डाल दिहले बिया. जवना के कहल जाला- होम करे गइनी, हाथ जरा के अइनी. उधार के सेनुर से भाजपा सोहागिन बने के कोशिश कइले बिया, जवन भाजपा के असली पुरनका नेता-कार्यकर्ता के तनिको नइखे सुहाइल. बाद में चुनाव लड़े खातिर अपना चार गो एमपी के मैदान में भाजपा उतार दिहलस. एह से ई सनेशा लोगन में गइल कि भाजपा के लगे कैंडिडेटे नइखन. भाजपा के भलहीं ई कवनो चाल होखे, बाकिर आम आदमी में इहे सनेशा गइल बा.\nलोग के सबसे बेसी नाराजगी ओह लोगन से बा, जे काल्ह ले तृणमूल कांग्रेस में रहे आ आज भाजपा के टिकट पर चुनाव मैदान में उतार दिहल गइल बा. पहिलहीं से भाजपा के लोग तृणमूल के नेता लोग से खार खइले रहल बा. कम से कम 2019 के लोकसभा चुनाव के बाद. ओही घरी से भाजपा के लोगन के मारल-पीटल, फरजी के मुकदमा में फंसावल आ मुआवे-सतावे के काम तृणमूल करत आइल रहलसि हा. जवना विधायक लोग के ई जिम्मा तृणमूल दिहले रहे, ओही में कम से कम तीन दर्जन नेता के भाजपा टिकट दे दिहले बिया. अब ई समझे में केहू से कवनो भूल ना होखे के चाहीं कि जवन आदमी भाजपा के समर्थन करे वाला लोगन के अब ले सतवलस, मरलस-पीटलस भा मरवा-लुटवा दिहलस, ओकरा खातिर केहू कइसे परचार करी आ जितावे खातिर वोट मांगी. जे ई अत्याचार भोगले भा देखले बा, ऊ आपन ऊ दिन कइसे भुलाई. एकरा के एही से समझल जा सकेला कि अमित शाह से लेके बंगाल भाजपा के अध्यक्ष ले ई बात कहत-सुनावत बा लोग कि तृणमूल कांग्रेस के लोग भाजपा के 137 आदमी के जान ले लिहल. केतने के घर जरावल गइल आ केतने पर फर्जी मुकदमा भइल. सरकारी राशन-सुविधा में भाजपा के लोग के संगे भेदभाव कइल गइल. अइसन हालत में केहू जीयत माछी कइसे घोंटी. बंगाल में भाजपा के पुरनका कार्यकर्ता लोग के इहे हाल हो गइल बा.\nएकर नतीजा ई भइल बा कि जगहृ-जगहा भाजपा के समर्थक हल्ला-हुड़दंग मचवले बाड़े. कहीं रोड जाम होता, त कहीं आफिस में में ताला लगा दिहल जाता. आफिस में तूर-फूर ले हो गइल. हंगामा अइसन कि केहू मनवलो पर माने के तैयार नइखे. बंगाल में भाजपा के लोग पहिलहीं से एह बात से बिदकल रहल हा कि नवका लोग के आगे ओह लोगन के पूछ घट गइल बा. जे नया-नया आइल बा, ओकर मान भाजपा में बढ़ गइल. पार्टी के दबाव में भलहीं अइसन लोग मुंह ना खोले, बाकिर बिदकवले त जरूर बा. बाहर-बाहर भाजपा के हवा ना, आन्ही चलत बा, बाकिर भीतरे भीतर लोग के खिसियइला के खबर दिल्ली तक पहुंच गइल बा. दिल्ली दरबार एह बात से फिकिर में पड़ गइल बा. अब नया पलान बनावल जाता.\nभाजपा के नया पलान ई बा कि अब जहवां-जहवां पार्टी के सभा होई, उहवां बाहर से आइल नेता लोग के मंच पर ना राखल जाई. खोज-खोज के भाजपा के लोकल नेता लोग के मंच पर जगह दियाई. भाजपा के उमेद बा कि एह से लोग के नाराजगी कम हो सकेला. ओह लोगन के बुझाई कि केहू केतनो बाहर से आके पार्टी में बड़ हो जाव, बाकिर भाजपा के असली आ पुरनका लोग के भाव ना घटी. पुरनके लोगवा भाजपा के लोकसभा में 18 सीट पर पहुंचवले बा आ 126 विधानसभा सीट पर तृणमूल कांग्रेस से आगे ले गइल बा. दिल्ली दरबार के अब ई बात समझ में आ गइल बा.\nभाजपा आपन सगरी ताकत बंगाल में झोंक दिहले बिया. प्रधानमंत्री मोदी, गृह मंत्री अमित शाह, यूपी के सीएम योगी समेत भाजपा के बड़-बड़ नेता आ मंत्री बंगाल में एक गोड़ त दूसरका गोड़ अपना इलाका में रखले बा. बंगाल के लड़ाई अब भाजपा के मान-शान से जुड़ गइल बा. एह से उमेद करे के चाहीं भाजपा के अपना चूक के जइसे-जहां एहसास होई, ऊ ओकरा के सुधारे खातिर कवनो कसर ना छोड़ी. (लेखक ओमप्रकाश अश्क वरिष्ठ पत्रकार हैं.)


भोजपुरी के मानकीकरण के सवाल प… – Anjoria\nजुलाई 25, 2010 भोजपुरी, भोजपुरी के मानकीकरण\nभोजपुरी के रफ्तार में धीरे-धीरे तेजी आ रहल बा. भोजपुरी के लेके लोग अब संजीदा लउक रहल बाड़न. एह जागरूकता अभियान में इंटरनेट बहुत बड़ योगदान दे रहल बा. पिछला दिन हम भोजपुरी एक्सप्रेस डॉट कॉम के डिस्कसन फोरम में एगो मसला के उठवले रहीं कि भोजपुरी कइसे लिखल जाव. काहे कि भोजपुरी के जेतना पत्र-पत्रिका छप रहल बाड़ी जा चाहे जवन टीवी चैनल चलत बाड़ी जा, ओह सब में भाषा के कसौटी में एकरूपता के अभाव लउक रहल बा. एह से भोजपुरी सीखे वाला लोगन के बहुते दिक्कत के सामना करे पड़त बा. लोग ई नइखे समुझ पावत कि अंजोरिया डॉट कॉम प जवन भाषा में लिखल जा रहल बा ऊ सही बा कि द संडे इंडियन भोजपुरी पत्रिका में जवन भोजपुरी पड़ोसल जा रहल बा ऊ सही बा. महुआ टीवी आ महुआ न्यूज प जवन भोजपुरी बोलल जा रहल बा ऊ सही बा कि हमार टीवी जवन भोजपुरी के प्रयोग क रहल बा ऊ सही बा. एही सब सवालन के जवाब ढुढ़े खातिर हम भोजपुरी के मानकीकरण के सवाल उठवले रहीं.\nहमरा खुशी भइल कि एह सवाल प कई गो इन्टरनेटी साथी लोग आपन सुझाव देलस आ गंभीर बहस छेड़ले बा लोग. दिवाकर मणि जी एह मसला प आपन विचार देत कहनी कि, ‘आशुतोष जी, राउर ई चिन्ता बहुते जायज बा, बाकिर भोजपुरी-लेखन में लउक रहल एह वैविध्य के मुख्य कारण ई कहावत बा कि “घाट-घाट प पानी बदले, तीन कोस प बानी”. देवरिया में जवन भोजपुरी बोलल जाला, ओहिजा से तनी-मनी अलग गोपालगंज-सीवान-छपरा के भोजपुरी बा. अलग-अलग क्षेत्र के पृष्ठभूमि से आइल लोगन के लिखे के स्टाइलो में तनी अन्तर मिलेला. अब देखीं ना..भोजपुरिया सिनेमा आ महुआ प प्रचलित भोजपुरी हमरा इहां बोले जाए वाला भोजपुरी से तनी अलगे बुझाला. चूंकि, अबहीं ले भोजपुरी-लेखन ओतना चरम पर ना रहल ह… बाकिर अब जरुरत बा कि एकरा में तनी सा मानकीकरण कइल जाव. ई काम भोजपुरी जगत के साहित्यकार, भोजपुरी भाषाविद् आ भाषावैज्ञानिक लोगन के माध्यमे से संभव बा.’\nदिवाकर भाई के एह सुझाव में हं में हं मिलावत प्रभाकर पांडेय ‘गोपालपुरिया’ जी कहनी कि, ‘बहुते बढ़िया विचार बा. अगर कवनो नियम होखे त बताईं. ओकरा प अमल कइल जाई. अगर कुछ मानक निर्धारित हो जाई त बहुते नीमन रही. अउर हमरा पूरा विश्वास बा की रउरा मार्गदर्शन अउर पहल से जरूर कवनो रास्ता निकली.’\nएही चरचा में भाग लेत नीलम उपाध्याय जी प्रभाकर जी के सुर में सुर मिलावत कहनी कि, प्रभाकर जी के विचार से हम पूरा सहमत बानी. दुर्भाग्य से 35 बरिस से दिल्ली में प्रवास के दौरान हम भोजपुरी भाषा-भाषी आ संस्कृति से एकदम कट गइल रहनी हऽ जवना के वजह से हम जवन कुछो भोजपुरी में लिखे के कोशिश करीले ओह में एकर असर साफ लउकेला. रउआ लोगन से निहोरा बा कि हमरा भोजपुरी में सुधार खातिर हमार मार्गदर्शन करी लोग.\nएह चरचा में दिवाकर मणि जी के एह बात के आगे बढ़ावत हमहूं इहे कहे के चाहत बानी कि मानकीकरण के सवाल प भोजपुरिया साहित्यकार आ भाषा वैज्ञानिक लोगन के आगे आवे के चाहीं. एह मसला प अउर मंथन के जरूरत बा. हम आशा करत बानी कि भोजपुरी के चाहे वाला लोग भोजपुरी कइसे लिखल जाव एह मुद्दा प खुल के बहस करीहें.\nआशुतोष जी राउर मुद्दा सही बा, सामयिक बा. भोजपुरी में विविधता कवनो खास अजूबा ना ह. अंगरेजियो एह दौर से गुजर चुकल बा. अब तक भोजपुरी में अधिकतर काम प्रिन्ट मीडिया में होत आइल बा आ करीब करीब सगरी पत्र पत्रिकन के वितरण एगो सीमित इलाका में होत रहे जवना से विविधता मुद्दा ना बनत रहे. आजु बनत बा त एह कारण से कि भोजपुरी के कई गो वेबसाइट, कई गो टीवी चैनल हो गइल बाड़ी स. संडे इण्डियन जइसन पत्रिका हो गइल बा. अलग बाति बा कि संडे इण्डियन बलिया में खोजलो ना भेंटाव. अब जब एक जगहा के लिखल भा बोलल भोजपुरी के पूरा दुनिया में पढ़ल सुनल जाई त विविधता के सवाल उठबे करी.\nअँजोरिया के प्रकाशन शुरु कइनी त पहिलका कोशिश इहे रहल कि आपन एगो अइसन शैली राखल जाव जवना के अधिकतर लोग सहज भाव से ग्रहण करे. एही चलते अपना लेखक साहित्यकार लोग के तकलीफ देतो हम कुछ ना कुछ फेर बदल करिये दीहिले. सबसे खास बात पूर्ण विराम का चिह्न का बारे में बा. जब हमनी का सगरी विराम चिह्न अंगरेजी के इस्तेमाल करीला जा त एगो फुल स्टापे में कवन खराबी बा? कम से कम आकार के बोध त ना होला गलती से. देखे में बढ़िया लागेला से उपर से. दुनु तरफ जगह ना छोड़े के पड़ेला. देवनागरी का पूर्ण विराम का दुनु तरफ जगह छोड़ल जरुरी होला.\nफेर बात करी बावे, बाटे, बाड़े, बारे, बड़ुवे, बाने के. सगरी के मतलब एके होला. एह मामिला में अँजोरिया कवनो जिद्द ना बान्हे. अलगा अलगा जगहा के भोजपुरी के झलक देखावहू में कवनो विरोध नइखे. जवन सबसे बड़ विरोध बा ऊ एह बात खातिर कि हमनी का गलत हिन्दी लिख के ओकरा के भोजपुरिया दीहिले जा आ कहीलें कि भोजपुरी में लिखल बा. तत्सम शब्दन के प्रयोग करत घरी ई दुविधा अउरी बढ़ जाला. ओहिजा ई देखल जरुरी होखे के चाहीं कि जवन पात्र ऊ बात कहत बा ओकर पृष्ठभूमि का बा. अगर कवनो अधपढ़ गँवार आदमी के बात हो रहल बा त ओकर हिज्जा दोसर होखी आ अगर कवनो शिक्षित आदमी कह रहल बा त शुद्ध रहे के चाहीं सुद्ध ना! बंसी आ वंशी के अंतर हमेशा साफ रहे के चाहीं.\nबाकिर साथही इहो कहल चाहब कि मानकीकरण खातिर कवनो तानाशाही चलवला के जरुरत नइखे. हर प्रकाशन, हर माध्यम आपन शैली विकसित करो. समय का प्रवाह में बहत सबमें धीरे धीरे एकरुपता आवही लागी. सिनेमा के भोजपुरी के स्तर चिन्ता वाली बा बाकिर ओकरा के सुधारल आसान नइखे. कवन कथा पटकथा लेखक भा गीतकार मोती बी॰ए॰ जइसना श्रेणी के बाड़े जिनकर गिनती साहित्यकारन में हो सके? अधिकतर भोजपुरी फिल्म चवन्निया दर्शकन खातिर बनेले, अधिकतर गीत ड्राइवर खलासियन खातिर लिखाले ओकरा के बदले के झंझट लिहला के जरुरत नइखे. उहो लोग समय का साथ धीरे धीरे सुधरी.लाठी लेके ओह लोग का पाछा पड़ला के जरुरत नइखे. हँ टीवी पर अगर अइसन होखे त ओकरा खिलाफ आवाज उठावल जरुरी बा. काहे कि टीवी आजु हर घर का ड्राइंग रूम में मौजूद बा. एही चलते जब सुर संग्राम में जनमत के चिन्ता करत गजेन्द्र बाबू गुड्डू रंगीला के बोलवले रहले त हम विरोध कइले रही, कलुआ के फिलिमन के खबर जरुर छापीले बाकिर ओकरा के महिमामण्डित करे से बाची ले. महुआ टीवी पर मटुकनाथ जइसन चरित्र मंच पर आसीन होखस एकर मजगर विरोध होखे के चाहीं. महुआ टीवी के एगो सामाजिको दायित्व बा आ ओकरा एकरा के निभावे के कोशिश जरुर करे के चाहीं.\nआशा बा कि एह मुद्दा पर हर जगहा, भोजपुरी के हर माध्यम पर चरचा चली. भोजपुरी के गुटबन्दी से निकालल सबसे बड़ जरुरत बा. हमार-उनकर, हमनी के-ओह लोग के बहस निरर्थक बा अगर ओकर फायदा जमीनी स्तर तक नइखे चहुँपत. बतिया पंचे के रही बाकिर खूंटवा रहिये पर रही वाला मनोवृति वदलल जरुरी बा. जवन सभा रउरा जोग नइखे ओहिजा आपन बाति कहला से का फायदा? हर समझदार आदमी के असहमत होखे पर सहमत रहे के चाहीं!\n3 thoughts on “भोजपुरी के मानकीकरण के सवाल प…”\nजुलाई 27, 2010 को 11:33 अपराह्न पर\nआशुतोष जी के चिंता जायज बा आ हमनी खातिर बहुत खुशी के भी विषय बा. भोजपुरी के मानकीकरण के सवाल बहुत पहिले से चलल आ रहल बा,चिंतन-मनन कम ना भइल आ आजो जारी बा. चिंता हमरा नजर में सबसे महत्त्वपूर्ण बा , ई ना खतम होखे के चाहीं.\nराउर टिप्पणी पूरी तरह सारगर्भित लागल. ओकर निर्णायक अंदाज जइसे मए चिंता खतम क दिहलसि. भाषा के प्रवाह ओकर जिंदगी ह,एमें शब्दन के विकास स्वाभाविक रूप से होला. देखल जाउ कवना दिशा में जा रहल बिया. बलजोरी से खास लाभ ना होई. अभी सबसे ज्यादा जरूरी बा लिखल आ खूब लिखल. अभी मुड़िया के काम कइला के जरूरत बा, संकोच छोड़िके खूब बोलला के जरूरत बा. बाकी सभ ठीक हो जाई,चिंता के जरूरत नइखे. समय खुदे रास्ता देखा दी.\nजुलाई 27, 2010 को 11:06 पूर्वाह्न पर\nई बहस अउर आगे बढे त हमरा भोजपुरी खातिन नीक लछ्न बा. ओपी भाई क बात हमके जंचति बा. देखीं तमाम मानकीकरण के बावजूद हिन्दी बोले वालन की बोली में कहवां एकरूपता आइल बा. प्रयोग क विविधता त भोजपुरी क समृद्धि बा. बोली क कवनो मानक ना बनि सकेला काहे की ऊ सबकर आपन-आपन परम्परा आ इलाका के प्रभाव से उपजल बा. एहि लिये सिनेमा, चैनल अउर ए तरह के माध्यमन प एकरूपता ले आइल लोहा क चना चबाइल जइसन काम बा. हां, साहित्य के स्तर प जरूर ई कोशिश होखे के चाही कि एगो मानक बनि जाव. जवन लिखाय, तवन एक जइसन भासा में लउके त नीक लागी. बाकी विद्वानन के ए पर बहस करें के चाही. आशुतोश के ई मसला उठवले खातिन बधाई.\nजुलाई 26, 2010 को 2:12 अपराह्न पर\nओपी जी खाली एगो वेबसाइट के कर्ता-धर्ता हीं नईखीं बलुक भोजपुरिया बोली आ भाषा के सही नब्ज पहचाने में इहां के पारंगत भी बानीं. इहां के द्वारा कहल गईल बातन के साथे पूरा-पूरी सहमति राखत बस हम इहे कहे के चाहत बानीं कि जब एगो बोली लेखन के स्तर पर चहुंप जाला त ओकर व्याकरण भी बनिए जाला या बनावहीं के पड़ेला. आ इहे व्याकरण ओह बोली के मानकीकृत करिके भाषा के रूप में प्रतिष्ठित करावेला.


लाईट मैन से प्रोड्यूसर बनले नारायण महतो – Anjoria\nJuly 25, 2013 Editor फिल्म, मनोरंजन 0\nलगातार बीस साल से फिलिमी दुनिया में आपन पहिचान बनवले लाइट मैन नारायण महतो अब प्रोड्यूसर के रूप में नया पारी खेले आइल बाड़न. मुजफ्फरपुर से सटले झपहाँ गाँव के रहे वाला नारायण महतो 80 के दशक में मुम्बई आइल रहले आ राजश्री प्रोडक्शन हाउस में बतौर स्पॉट ब्याय से आपन कैरियर शुरू कइले रहले. दू साल ले स्पॉट ब्वाय के काम कइला का बाद अपना काबिलीयत के दम पर बतौर लाईट मैन काम करे लगलें. नाहियो त चालीस गो हिन्दी फिलिमन में लाईट मैन रहल बाड़े नारायण महतो. बिहार के होखला का चलते आ अपना भाषा से लगाव का चलते उ 2004 में बिहार लवटि अइलन आ एहीजे भोजपुरी फिलिमन में लाईट मैनी करे लगलें. एह काम में मुम्बईओ के लोग उनकर खासा मदद कइल. अब नारायण महतो बतौर प्रोड्यूसर फिलिम ’’बिवाद’’ बनावे जात बाड़न जवना में नीरज कुमार ’’मास्टर साहब’’, राजेश सिंह, सुनिल गौरव, आ विजय खरे के खास सहयोग बा.\nअब देखे के बा कि नारायण महतो प्रोड्यूसर बन के कवना तरह के फिलिम भोजपुरी समाज आ इन्डस्ट्रीज के देत बाड़न.


जहानाबादी रंगबाज – Anjoria\nनक्सल प्रभावित जहानाबाद का नाम से भलही लोग के साँस रुक जात होखे बाकिर ओहिजा के गलियन मेंखूब खेलल बाड़े हैदर काजमी. एही चलते उनुका हर फिल्म में जहानाबाद के रंगबाजी नजर आवेला. अपराध पर बनल हिन्दी फिल्म “पथ” का बाद जहानाबाद के एह रंगबाज स्टार के पहिलका भोजपुरी फिल्म “रंगबाज” पूरा हो चुकल बा. फिल्म के निर्देशक शिवराम यादव यूपी के अपराध जगत के बहुते नजीक से देखले बाड़न. फिल्म के नायिका बाड़ी रानी चटर्जी. हैदर काजमी आ रानी चटर्जी दुनु जने निर्देशक शिवराम यादव के तारीफ करत कहले कि फिल्म “रंगबाज” एक्शन पैक्ड होखला का बावजूद इमोशनल आ इंटरटेनमेंट फिल्म होखी आ एकर सफलता तय बा. देवरिया निवासी निर्देशक शिवराम यादव के कहना बा कि एह फिल्म से हैदर काजमी जइसन मजगर कलाकार भोजपुरी सिनेमा के मिल रहल बा. फिल्म में हैदर आ रानी के केमिस्ट्री बहुते बढ़िया रहल.


मालिनी अवस्थी के मिलल कलाश्री सम्मान – Anjoria\nजून 2, 2010 Maliini Awasthi\nपिछला दिने आगरा में आयोजित राष्ट्रीय भोजपुरी सम्मेलन में भोजपुरी आ अवधी के मशहूर गायिका मालिनी अवस्थी के गायन का क्षेत्र में विशिष्ट योगदान खातिर कलाश्री सम्मान से सम्मानित कइल गइल. एह सम्मान स्वरुप मालिनी जी के स्मृति चिह्न, अंग वस्त्र, सम्मान पत्र का साथे ३१ हजार रुपया नगदो दिहल गइल.\nसम्मेलन में लोकरंग के छटा बिखेरे पहुंचल कलाकारन में तीजन बाई, गायक मनोज तिवारी, बिरहा गायक राम कैलाश यादव आ कजरी गायिका उर्मिला श्रीवास्तव शामिल रहली. सम्मानित भइला का बाद मालिनी अवस्थी कहली, हम अपना अग्रजन से आशीर्वाद माँगत बानी कि जब ले साँस रहे तब ले भोजपुरी भाषा के नाम आ उत्थान खातिर आपन सबकुछ समर्पित करत रहीं. एह माटी के उत्थान बदे जब ले साँस चलत रही तब ले कबहू पाछा ना हटब. हम अवध के बेटी कन्नौज में जनमल, कबो ना सोचले रहीं कि भोजपुरी यानि कि पूरब में हमार नाम होखी.


विराट भट्ट के ‘विराज तड़ीपार’ जल्दिए रिलीज होखी – Anjoria\nभोजपुरी एक्शन स्टार विराज भट्ट के नामो पर फिलिम बने लागल बा आ ‘विराज तड़ीपार’ एही में शामिल बा. अजय सूद के बनावल एह ‘विराज तड़ीपार’ के प्रदर्शन जल्दिए करावल जाई. विराज भट्ट काफी एकरा के एगो बेहतरीन फिलिम बतावत बाड़ें.\nएहमें नम्बर वन भोजपुरी खलनायक संजय पांडे के जलवो देखे के मिली.\nएक्शन स्टार विराज भट्ट के आवेवाली फिलिमन में ‘अंतिम तांडव’, ‘कर्जा माटी के’, ‘प्यार करेला हिम्मत चाही’, ‘दबंग मोर बालमा’, ‘मैदान ए जंग’ आ ‘लड़ब मरते दम तक’ शामिल बाड़ी सं आ एहनी में विराज भट्ट के जबरदस्त एक्शन, रोमांस आ कॉमेडी देखीहें दर्शक.\nप्रदर्शन ला तइयार बा फूहड़ सनीमा


टटको में टटका खबर : 29 अक्टूबर 2014, बुध – Anjoria\nअक्टूबर 29, 2014 Breaking News in Bhojpuri, आरा, कैमूर, गाजीपुर, गोपालगंज. सासाराम, गोरखपुर, चंदौली, छपरा, जौनपुर, टटको में टटका, देवरिया, पश्चिमी चंपारण, पूर्वी चंपारण, बक्सर, बलिया, बेतिया, भदोही, मऊ, मोतिहारी, रोहतास, वाराणसी, सिवान\n29 अक्टूबर, 2014 का दिने नई दिल्ली में एशियाई खेल के पदक विजेता खिलाड़ियन साथै थल सेना अध्यक्ष जनरल दलबीर सिंह.\nछठ महापर्व का तिसरा दिने आजु व्रती लोग नदी तालाब पोखरा समुद्र का किनारे पानी में खड़ा होके डूबत सूरज के अर्घ दिहल. काल्हु सबेरे उगत सूरज के अर्घ दिहला का साथे चार दिन चले वाला ई महापर्व पूरा हो जाई.\nविश्व बैंक अपना नया रपट में कहले बावे कि दक्षिण एशिया में साल 2005 का बाद से सबले बेसी 20 गो नियम सुधरले बावे भारत.\nपाकिस्तान के सर्वोच्च न्यायालय आजु पिछला चुनाव के चुनौती देबे वाली तीनों याचिका के खारिज क दिहलसि.\nदेश के महिला आयोग चाहत बावे के रंडी के धंधा कानूनी बना दिहल जाव. एह बारे में एगो प्रस्ताव 8 नवंबर का दिने सर्वोच्च न्यायालय के बनावल समिति का सोझा पेश कइल जाई.\nइलाहाबाद के फाफामऊ में आजु बुध का दिने एगो कार आ टैंकर के टक्कर में दू जने के मौत हो गइल.\nपिछला एक हप्ता से लंदन में इलाज करावत जाम्बिया के राष्ट्रपति माइकल सता के आजु निधन हो गइल.\nकेंद्रीय गृहमंत्री राजनाथ सिंह अगिला महीना4नवंबर के इजरायल के आधिकारिक यात्रा पर जइहें.\nअमेरिकी फेडरल रिर्जव के ब्याज बढवला का बाद विदेशी बाजारन से मिलल मजगर संकेत आ एहिजा के लिवाली के दम पर आजु सेंसेक्स 217 अंक चढ़के आ निफटी 63 अंक चढ़के बंद भइल. पिछला एक महीना के ई सबले ऊँच स्तर बा.\nआजु से रसोई गैस सिलेंडर के दाम में तीन रुपेया के बढ़ोतरी क दिहल गइल. ई बढ़ोतरी डीलरन के दिहल जाए वाला कमीशन बढ़वला का चलते भइल बा.\nविश्वकप विजेता टीम के बड़हन हिस्सा रहल भारत के बल्लेबाज युवराज सिंह आजु कहलन कि उनका मालूम बा कि ऊ फेर कबो भारत के टीम में शामिल ना कइल जइहें बाकिर उमीद नइखन छोड़ले.\nजम्मू कश्मीर के कुपवाड़ा जिला में आतंकवादिय से पिछला 30 घंटा से चलत मुठभेड़ का दुसरका दिने बुध के दू गो अउऱी आतंकवादी के मरइला का बाद खतम हो गइल.\nपिछला दिने पश्चिम बंगाल के बीरभूम जिला में भइल राजनीतिक झगड़ा में तीन लोग के मौत हो गइल रहे. एह मामिला में पांच जने के गिरफ्तार कइल गइल बा आ दस जने के पूछताछ ला हिरासत में ले लिहल गइल बा.\nएयरसेल-मैक्सिस सौदा मामिला के सुनवाई करत विशेष अदालत पिछला सरकार में दूरसंचार मंत्री रहल दयानिधि मारन के दू मार्च का दिने बतौर आरोपी हाजिर होखे के समन जारी कइलसि.\nदिल्ली के त्रिलोकपुरी इलाका में हिंसा के कवनो नया घटना ना होखला का बाद छठ पूजा के देखत दुपहरिया बारह बजे से साँझ छह बजे ले निषेधाज्ञा ढील दिहल गइल. एह दौरान कवनो वारदात ना भइल.\nसारण जिला के छपरा मंडल जेल में आजु एगो कैदी फाँसी लगा के मर गइल.\nइलाहाबाद शहर में आजु बुध का सबेरे एगो चाय के दुकान में विस्फोट हो गइला से पूरा दुकान तहस नहस हो गइल. बाकिर केहू के मरे के खबर नइखे.\nपश्चिम चंपारण जिला के शिकारपुर इलाका में आजु बेलौर नदी में एगो बाप बेटा के डुबला से मौत हो गइल.\nसुप्रीम कोर्ट के आदेश पर आजु केन्द्र सरकार विदेशी बैंकन में खाता राखे वाला 627 लोग के नाम सउँप दिहलसि.\nकैमूर जिला के भभुआ रोड टीसन का नियरा रेल पटरी पार करत एगो ओरत मालगाड़ी से कटा के मर गइल.\nरोहतास जिला के डेहरी आन सोन इलाका में आजु कोयला डिपो का लगे एगो पेट्रोल पंप कर्मचारी के गोली मार के अढ़ाई लाख रुपिया लूट लिहल गइल.\nसारण जिला के एकमा थाना के भुलनी गाँव का लगे परसागढ़ रोड पर एगो नवही के लाश मिलल बा.\nचेन्नई में चलत जेएसडब्ल्यू-पीएसए आ जेएसडब्ल्यू-डब्ल्यूएसए चैलेंजर स्क्वॉश टूर्नामेंट के फाइनल में काल्हु काल्हु हरिंदर पाल संधू आ दीपिका पल्लिकल चहुँप गइल लोग.\nअमेरिकी अंतरिक्ष एजेंसी नासा के मानवरहित अंतरिक्ष यान में आजु लांच कइला का कुछे देर बादे विस्फोट हो गइल. एह यान से अंतर्राष्ट्रीय अंतरिक्ष टीसन खातिर जरूरी सामान भेजल जात रहुवे.\nटटको में टटका खबर : 30 अक्टूबर 2014, बियफे


टटका खबर, 23 अप्रैल 2017, अतवार – टटका खबर\nगोरखपुर पुलिस राज्य के मंत्री रहल हरिशंकर तिवारी के घर प काल्हु छापा मारि के छह लोग के हिरासत में ले लिहलसि. एह लोग पर पिछला दिने खोराबार इलाका के एगो पेट्रेल पम्प पर भइल लाखों के लूट में शामिल रहे के आरोप बा. पुलिस पेट्रोल पंप के कैशियर समेत तीन जने के पहिलहीं गिरफ्तार क चुकल बिया. अपना विधायक विनयशंकर तिवारी के पिता हरिशंकर तिवारी का घर प छापा मारे का खिलाफ बहुजन समाज पार्टी काल्हु जिलाधिकारी कार्यालय प धरना प्रदर्शन करे के एलान कइले बिया,\nजौनपुर के बरसठी इलाका के हरद्वारी गांव में एगो बिआह का तइयारी में टेंट खड़ा करत घरी टेंट के पाइप से हाईटेंशन तार छुआ गइल जवना चलते चार गो टेंटकर्मी झँउस गइलें. चारो के अस्पताल में भरती करावल गइल बा.\nमऊ के हलधरपुर इलाका में बलिया जिला के एगो मेहरारू अपना दू बरीस के बेटा के लिहले रतनपुरा टीसन का लगे दरभंगा जात साबरमती एक्सप्रेस का सोझा कूद के जान दे दिहलसि. बेटो के मौत हो गइल बा.\nदेवरिया के भलुनी में आजु एगो गाड़ी से कचरा के करमटार गाँव के दूगो आदमी के मौत हो गइल जबकि आठ बरीस के एगो लइका बहुते घवाहिल हो गइल. हादसा का बाद ड्राइवर फरार हो गइल.\nदेवरिया सदर कोतवाली इलाका में सलेमपुर तहसील के नरौली संग्राम गाँव के लेखपाल नर्वदेश्वर मिश्र के अपने गाँव के एगो फौजी से कोरा बनावे आ अदालत में दाखिल करे खाति 15 हजार रुपिया घूस माँगे का आरोप में गिरफ्तार क लीहल गइल.\nगोरखपुर के कैन्ट इलाका के विशुनपुरवा गांव के एगो मेहरारू अपना इयारन साथे मिल के अपना भतार के ईंटा से कूच के जाल ने लिहलसि. लाश फेंके ला मोटरसाइकिल से जात दू गो इयारन के लोग पकड़ के पुलिस के दे दीहल जवना बाद एह वारदात के खुलासा हो गइल.\nनीति आयोग के शासकीय परिषद के बइठक आजु दिल्ली में हो रहल बा. पीएम मोदी एह बइठक के अध्यक्षता करत बानी. एह में नीति आयोग के उपाध्यक्ष अरविन्द पनगढ़ीया देश के तेज विकास के रोडमैप पेश करींहे जवना में अगिला 15 बरीस के विजन रही.\nदिल्ली के तीन गो नगर निकायन ला वोटिंग के काम आजु सबेरे से शुरू हो गइल. स्थानीय चुनाव होखला का बावजूद एह पर सभकर नजर बा. काहे कि आआपा ला ई जिनिगी मौत के सवाल बा त भाजपा ला आपन इज्जति बचावे के. राजनीति के कगार प फेंकाइल कांग्रेस के कोशिश बा कि ओकर वापसी होखत लउके.\nगाजीपुर के करीमुद्दीनपुर इलाका के डेहमा तिराहा प काल्हु देर राति सड़क किनारे प्रतापगढ़ के एगो मजदूर के लाश मिलल. ई गाजीपुर के एगो ईंट भट्ठा प मजदूरी करत रहल.\nमऊ के रानीपुर इलका के अकबरपुर चट्टी का लगे सडक पर एगो नवही के क्षत-विक्षत लाश फेंकत मिलल बा.\nहिन्दू पीजी कालेज, जमानियां के छात्रसंघ उपाध्यक्ष रहल अंकित सिंह काल्हु राति कवनो काम से अपना डेरा से बड़ेसर मोड़ ओर जाए ला निकलल रहलें. बाकिर उनुका के कुछ लोग रेलवे क्रासिंग का नियरा घवाहिल देखलें. मोटरसाइकिलो डैमेज रहुवे. लोग घवाहिल अंकित के प्राथमिक स्वास्थ्य केंद्र ले गइल जहां से उनुका के जिला अस्पताल ला रेफर क दीहल गइल. अस्पताल ले जात में राहे में उनुकर मौत हो गइल.\nवाराणसी के बड़ागाँव इलाका के एगो पान दूकानदार के कुछ बदमाश देर रात कवनो धारदार हथियार से हत्या क दिहलें. हत्या के कारण अबहीं पता नइखे चलल.\nTags: गाजीपुर, गोरखपुर, चुनाव, दिल्ली, देवरिया, बलिया, मऊ, वाराणसी


कचरा – Anjoria\nJul 9, 2013 कचरा, डॉ॰ आशारानी लाल\n– डॉ॰ आशारानी लाल\nकचरा के कहानी ओकरे जबानी\nअइसे त हम बेजान बानी, हमरा मुँह में जबान हइए नइखे तबि बहुत दिन से हम सोचत रहीं कि अपना बारे में रउवो सभे के कुछ बता दीं. ना बोलब चाहे ना बताइब त हमरा मन के केहू कइसे जानी. हमरा मालूम बा कि हम बतइबो का करब – जब हमके केहू देखले ना चाहेला त हमरा बारे में सुनल आ जानल त चहबे ना करी. असल में हम सबका आँख के किरकिरी हईं. हमके देखते लोगन के आँख परपराए लागेला आ सबलोग हमके अपना-अपना घर में से निकाल के बहरा फेंक देला, एहीसे न कि हम अनेरिया बानी. हम कबो केहू से बोलीला ना, न त कुछ मँगबे करीलाँ. अरे हम त घर-बहरा कहीं चुपचाप पटाइल रहीलाँ, तबो भोर होते सब मरद मेहरारू अपना हाथ में कूँचा-बढ़नी-झाड़ू चाहे खरहरा लेलहीं उठेला, आ घर से बहरा ले झार-बोहार के हमके बटोर के उठा लेला लोग, एतनो पर रुकेला ना लोग. हमके डिब्बा में भर के चाहे छितनी, डलिया, दउरी में उठा के आ दबा के घूरा पर फेंक देला लोग. ई कुल सहीलाँ तबो हम केहू से कुछु ना कहीलाँ. हमरा विश्वास बा कि सौ बोलता के एगो चुप्पा हराइए देला, त मुँह खोलल नीक ना कहाई.\nहमार नाँव एह संसार में रहला से रंग-बिरंग के धरा गइल बा – केहू हमके अलियार कहेला त केहू कतवार, केहू कूड़ा-करकट कहेला त केहू कचरा, केहू गंदगी के ढेर कहेला त केहू खर-पतवार, इहे ना अबे त अवरियो केतना नाँव बा जेके हमहूँ नइखीं जाबत. हमरा जनम के बाद हमार नाँव धरे में केहू के सोचे के ना परे. हमरा नामकरण के रसम में कबो न त कवनो पंडित बाबा बोलावल जालन न कवनो विद्वाने से पुछल जाला. केहू इहो ना सोचे कि हमार नउँवाँ देवता आ भगवान लोग के नाँव पर धरा जाइत, त हमरो में ओह लोगन के आभा आ जाइत आ हमहूँ कबो लायक बन जइतीं. जाए दीं नालायक बानी तबे न भोरे-भोरे सभे लोग हमके बहार-झार के अपना-अपना घर से दूर भगा देला. हालाँकि सबके मालूम बा कि हमहीं भगवान के गोड़ो के धूर बनेलीं आ हमहीं साधु-महात्मा घरे ओह लोग खातिर भभूत बन के बइठल रहीलाँ, त भगवान के गोड़ के धूर के लोग कपारे चढ़ावेला आ भभूत के अपना भर देहें लगा लेला. एतना भइलो पर हमके सब दुर-दुरइबे करेला – इहे हमार दसा बा.\nहमरा एही बात के संतोष भेंटाला कि लोग हमके सब जगहा से झार-बोहार के हमरा घरे चहुँपा देला,जहाँ पहिलहीं से हमार ढेर भाई-बहिन, माई-बाप, दोस्त-मित्र, भाई-बिरादर, देयाद-पटिदार सब बइठल रहेला लोग. उहाँ पहुँचते सब लोग मिल के हमार सुआगत करेला आ हमके अपना गला से लगा लेला. मानऽतानी कि हमरा घर के नाँव सब लोग घूरा धइले बा – त का भइल, अपना घर में पहुँच के आ अपना सब स्वजन लोग से भेंट क के – हमहूँ बहुत खुश हो जाइलाँ. कहले गइल बा कि एकजुटता में बड़ा ताकत होला, तबे न ओइजा पहुँच के हमरो में बहुते बल आ जाला. हमरा घर में केहू केहू से घिरना आ द्वेष ना करेला. सब एक दुसरा से सटिए-सटिए के बइठल रहेला. उहाँ त जातियो-पाँति के दूरी ना होला. रंग-रंग के हमनी का सब मिल के एक बरन हो जाइलाँ जा. हमरा घर में तरह-तरह के सब कूड़ा आवेला आ जब सब मिल के एक जगह सुतेला-उठेला आ खाला-पिएला चाहे गावे-बजावेला त भगवान के भक्त नियर हमनियो के एकही नाँव पड़ जाला – जेके सब “खाद” कहेला. हमार नाँव बदलते हमरा जिनगी में चमक आ जाला.\nजब हम खाद कहाए लागिलाँ तब हमार पूछ बढ़ जाला. लागेला कि लात-जूता गारी-गुप्ता सुनेवाला हमार लइकाईं अब खतम हो गइल. हमरा देह में खाद बनला से ताकत भर जाला – सब जानते बा कि एह दुनियाँ में त ताकतवरे के पूछ होला. जब हमार रूप बदलेला आ हमरा पर जवानी चढ़ जाला तब त हम चमके लागिलाँ आ हमार रोबो बढ़ जाला. अब हमरा के केहू दूरदुरावेला ना बलुक सब लोग हमके जतन से राखेल. हमरा एह घड़ी के बदबूदार साँसो से केहू घबराला ना – ना दूर भागेला. जवानी में अइला आ खाद के रूप धर लेला पर सब हमार मोल-भाव करे लागेला. हमरा के देखे-जाँचे आ कीने-बेसाहे खातिर किसान भाई लोग हमरा लगे ढेर जुटेला. हमार बड़ा आदर-सत्कार होखे लागेला, काहे कि हमरा बिना खेतिहर लोगिन के खेतीए सुन्न पड़ जाला.\nहमरा खाद के रुप के जवानी देख के त लोग हमके उठा-उठा के अपना-अपना खेत आ बारी-बगइचा में पहुंचावे लागेला. खेत में हमरा पहुँचते सबकर खेती लहलहा उठेला. भरल खेत के अनाज हमके पा के खुशी के फुल बिखेर देला आ झूम-झूम के लहरा लेबे लागेला, काहे कि हम अपन भरपूर ताकत ओह खेत के अनाज में भर देईलाँ. पेड़-पौधा आ खेत के अनाज के पोर-पोर में हमार रस भीन जाला. हमरा कहे के ई बा कि जबले हमार रस ई मनई लोग ना चूसेला तबले ओह लोगिन के पेट कबो ना भरेला. एतना सब भइला के बादो हमार जवन सीट्ठी बाचेला ऊ फेरू कूड़ा-करकट-कचरा आ गंदगी कहाए लागेला. असहीं हमरो जिनगी एगो गोलाई में घूमत रहेला, यानी हमार बचपन अलियार-पतवार, कूड़ा-करकट आ कचरा कहाला त जवानी खाद बन जाला – जवन हमरा जिनगी में बुढ़ापा कबो ना आवे देला. हमरा जिनगी के दूइगो पड़ाव बा लरिकाईं आ जवानी.\nअबही ले रउवा सभे हमरा जवानी के एगो रूप तकलीं हँ आ जनली हँ, जवान अनाज बन के सबका सोझा मे आइल ह. बाकि धीरे-धीरे जवान भइला पर हमार दोस्ती विज्ञान-जगत के वैज्ञानिक लोगिन से हो गइल. ई विज्ञानी लोग जब हमके निरेखल आ हमरा चमक के चीन्ह लिहल त लागल लोग तरह-तरह के खोज हमरे ऊपर करे. जब हम गाँव में रहीं, तब हमार नाता खाली घूरा से रहे आ उहें से खाद बन के हम खेत में चल जात रहीं, बाकि जब हम शहर में आ महानगर में पहुँच गइनी तब त हमके झार-बटोर के लोग एगो जगह में बड़-बड़ टाल लगा दिहल. शहर में हमार तादाद बढ़ गइल. एगो घूरा एके दिन में भर जात रहे, एहिसे हम अपना दोस्त विज्ञानी लोग के पुकरलीं. दोस्ते न दोस्त के मदद करेला. हमरा दुर्गंध से शहर के लोग जब घबड़ा उठल तब सरकार शहर से बहरा हमके रहे खातिर कई एकड़ जमीन हमरा घर खातिर खरीद लिहलसि. हमरा एह नया घर के देखे खातिर बहुते वैज्ञानिक लोग हमरा लगे पहुँचल. ऊ लोग हमरा के देखल आ सरकार के बतावल कि एह कचरा से खाली खादे ना बनी एकर त बहुते नया-नया उउपयोग हो सकेला.\nअबे कुछ दिन हमनी अपना नया घर में रहलीं जा कि वैज्ञानिक लोग आइल आ लागल लोग हमरा से बिजली बनावे, फेरु हमरा भीतर से लोग गैस निकाले लागल आ कहल कि हमरा मदद से त बहुते बड़हन-बड़हन कल-कारखाना हमरा देस में चली. हमरा बिजली से अब गाँव के हर घर में उजाला हो जाई. केहु के घरे चुल्हा जरा के खयका ना बनी, गैस हमरा से निकाल के ओही पर खाना बनी, इहे ना कुल काम के करे में बहुते लोग के रोजगार भेंटाई – ई कुल बात सुन के त हमहूँ खुशी से फूल उठलीं. आगे का देखलीं कि हमरे के लेके लोग मोट-मोट किताब लिखे लागल. रोज नया-नया खोज हमरा घर में कइल जात रहे – इहे ना हम पढ़ाइ के एगो विषय बन गइलीं जेके पढ़े खातिर लोग देस-बिदेस में जाए-आवे लागल. हम त अपन एतना महत्व देख के अपने आप में खूब इठलाए आ इतराए लगलीं – कि अब हमरो (घूरो के) दिन फिरल बा.\nहमार दिन लवटल तब त हमार पूछ कपारे चढ़ के बोले लागल. अब झार-बुहार के लोग हमके फेंकत नइखे बलुक अस्थिर से सरिहा के धर देत बा. धरहीं खातिर लोग हमके हरदम बटोरत रहऽता. देस में अब हमार रूप निखारे खातिर संयत्र बइठावल जा ता जेमे सैकड़ो लोगिन के रोजगार भेंटाता, उनकर रोजी-रोटी हमरे से चलऽता. सब लोग हमके मशीन में डालऽता आ हमरा पेट में भरल गैस के बाहर निकाल लेता. हमरे से निकलल गैस पर खाना पकावल जा ता आ दीया-ढिबरी जवन चुहानी मे जरत रहे ओहू से फुरसत मिलल कि अब उहाँ हमरे से निकसल बिजली जरावल जाए लागल.\nदेखीं, ई गैस आ बिजली निकालियो के लोग हमके छोड़त नइखे. मशीन से हमार जवन सूखल सिट्ठी निकलऽता आ बाँच जा ता ओके लोग जैविक खाद कह ता. ई खाद बहुते महँग बिका ता, काहे कि किसान जब एह खाद के अपना खेत में डाल ता त उनकर फसल लहलहा उठ ता. आ ओह लहलहाइल फसल के देखि के किसान हमके चुमे लाग ता.\nई कुल देख के आ जान के त अब हमरो बुझाता कि हमार नाँव लोग भले कचरा धइले बा त का, हम त आज के जमाना में सोनो से ढेर कीमती बन गइल बानी. हमार नाँव त बहुते मनई लोग अपना बेटा के धर लेला आ कहेला कि एह नाँव में ई गुन बा कि हमार बाबू अब जी जइहन. रूप से कुछु ना होला, गुने सब कुछ होला, त हम त इहे कहब कि हमरा नाँव में बहुते गुन बा.\nजइसे हमार दिन लवटल, ओइसहीं सात घर दुश्मनो के लवटो. पहिले लोग हमके कूड़ा-करकट, गोबर, गूह-मूत, घास-पात, अलियार-पतियार आ अन्होरिया बूझ के हरदम दूर-दूरावत चाहे लतियावते रहल रहल ह, बाकि आज त एह नया पढ़ाई के हमहीं आधार बानी. हमरा पर लछिमी माई आ सरस्वती माई दुनू के रहि-रहि के कृपा भइल कर ता. हमरा बुझाता कि एह नया जुग में हमार पूछ दिन दूना – रात चौगुना बढ़ते रही आ तब हमार कीमत केहू नाप ना पाई.\nहमार विज्ञानी भाई लोग हमरा देह के चमक बढ़ा के हमार दुख दुर भगावल ह आ हमार इज्जत बढ़ावल ह त अब हम ओह लोगिन के आभारी बानी. एह लोगिन के उपकार हम कबो ना भुलाइब आ रोज बिनती करब कि भगवान ओह लोग के दिन दूना – रात चौगुना बढ़न्ती देसु.\nलक्ष्मीबाई नगर, फ्लैट ८२३, टाइप फोर, आई एन ए के सामने, नई दिल्ली २३\nमाटी के लोर माटी में\nOne thought on “कचरा”\nबहुत सुन्नर रचना बा , आशारानी लाल जी के बहुत -बहुत धन्यवाद !


समाजवादियन के समय ना मिलल जेपी खातिर – टटका खबर\nसमाजवादियन के समय ना मिलल जेपी खातिर\nएक जमाना रहल जब जेपी जयंती पर उनुका गाँव में नेतवन के मेला लाग जात रहुवे बाकिर अब लोग भुलाए लागल बा जेपी के. इहाँ ले कि कवनो समाजवादी नेता के समय ना मिलल कि सिताबदियारा आ के जेपी के गाँव में उनका के याद कर लीत. हँ जेपी का नाम पर लखनऊ में कुछ कार्यक्रम जरूर कर लिहल गइल. सिताबदियारा के कार्यक्रम बिहार के भाजपा नेता चलवलें. बिहार भाजपा अध्यक्ष डा॰ सी॰पी॰ ठाकुर आ उपमुख्यमंत्री सुशील कुमार मोदी सिताबदियारा आ के जेपी के श्रद्धांजलि दिहलें. कहल लोग कि अगिला साल से एह दिन के जेपी महोत्सव का रूप में मनावल जाई.\nTags: जेपी, सिताबदियारा


इहवां गड़हा आ भ्रष्टाचार के कमी नइखे – Anjoria\nमई 24, 2011 भोजपुरी, लस्टम पस्टम\nबाबा लस्टमानंद अपना मड़ई में शांति से बइठल रहले कि रामचेला आ धमकले. उनुका के देखते बाबा कहले, “हो ई दुपहरिया में केने चलल बाड़ऽ?”\nरामचेला कहले, “महँगू के धियवा के बिआह बा, चलऽ चार गो गाड़ी बान्हे के बा. जोर के लगन बा आ गाड़ी मिलते नइखे. बेचारा महँगुआ फिफिआइल चलत बा. थाना दरोगा जी के फोन कइले रहीं त कहले कि आवऽ बात करवा देतानी. तहरो के पूछत रहले.”\nबाबा कुरता पहिरले आ संगे चल दिहले. अबही सड़क पर ठीक से गोड़ धइलहू ना रहले कि ऊँचाखाला पड़ गइल आ गिरत गिरत बचले. बाबा कहले, “आजु काल्हु जब घर से बाहर निकले के होला त मन डेरा जाला. आँख का आगा “सावधानी हटल कि दुर्घटना घटल” वाला बोर्ड घुमि जाला. घर के सामने वाला सड़क बुझाला कि मुँह रिगावऽता. ऊ सड़क कबहु ना सुधरल. कबो बिजली लगावे का बहाने त कबो सड़क मरम्मत के नाँव पर, त कबहुं पानी निकाले खातिर. सड़क में गड़हा परमानेंट बनल रहेला. लोग कहेला कि सड़क पर चलत आदमी के पटा लिहल आसान ह बाकिर हमरा घर का सामने वाला सड़क कबहुँ ना पाटल. पाटो त कइसे ? कबहुं ठीकेदार आ मुखिया में ना पटे, त कबो जिला परिषद के चेयरमैन आ इंजीनियर में पटरी ना बइठे. अगर एकनी में पटरी बइठियो गइल त सड़किये अपना मन से बइठ जाले. एही से आजु काल्हु सड़क पर गड़हे गड़हा मिलेला. लेकिन जानि जा रामचेला कि विकास खातिर जेतना जरुरी भ्रष्टाचार ह ओतने जरुरी गड़हा ह. अगर खाल ना होखो त ऊँच बुझाई. अगर भ्रष्टाचार ना होईत त जमाखोरी ना होईत आ जमाखोरी ना होईत त पइसा के मोल का ? दाल पाँच रोपिया किलो बिका जाईत, देसी घी दस रुपिया किलो मिले लागीत. हम उहे खात रहतीं आ दाँत चियारत रहतीं. अब बुझाता कि पइसा का कहाला. जेकरा लगे नइखे ऊ बेइज्जति सहऽता आ जेकरा लगे बा ऊ मजा उड़ावऽता. सबके लगे कोठी कोठा नइखे. आजाद भारत में दैनिक जीवन में भ्रष्टाचार आ सड़क के गड़हा बेतहासा बढ़ल बा. सरकार कंफ्यूज्ड बिया कि गड़हा बेसी बा कि भ्रष्टाचार. दूनो में बराबर के टक्कर बा.”\nअबही बाबा सम्हरते कि एगो गड़हा में खाले गोड़ डाल के रामचेला गिरले आ उनुका के उठावे का फेर में बाबो फेर गिर पड़ले.


महावतार बाबाजी के आध्यात्मिक अवस्था मानवी आकलन शक्ति के वश के बाति नइखे. एकर अर्थ ई भइल कि ऊ आध्यात्मिक रूप से ईश्वरतुल्य बाड़न.\nLast Updated: October 16, 2020, 10:44 AM IST\nमहावतार बाबाजी के बारे में पहिला हाली लोगन के तब मालूम भइल, जब सन 1946 में परमहंस योगानंद के प्रसिद्ध किताब “आटोबायोग्राफी ऑफ अ योगी” (हिंदी अनुवाद के नांव- “योगी कथामृत”) के पहिला संस्करण प्रकाशित भइल. एह किताब के 50 से अधिका भाषा में अनुवाद भइल बा. परमहंस जी बाबाजी के बारे में लिखले बाड़े- “बद्रीनाथ के आसपास के उत्तरी हिमालय के पहाड़ आज भी लाहिड़ी महाशय के गुरु बाबाजी के जीवंत उपस्थिति से पावन हो रहल बा. जनसंसर्ग से दूर निर्जन प्रदेश में रहे वाला ई महागुरु कई शताब्दी से (का जाने केतना सौ साल से) अपना स्थूल शरीर में वास करतारे. मृत्युंजय बाबाजी एगो ‘अवतार’ हउवन....” बहुत कम लोगन के पता बा कि दक्षिण भारतीय फिल्मन के सुपर स्टार रजनीकांत महावतार बाबाजी पर एगो फिल्म भी बनवले बाड़े.\nपरमहंस योगानंद के अनुसार महावतार बाबाजी के आध्यात्मिक अवस्था मानवी आकलन शक्ति के वश के बाति नइखे. एकर अर्थ ई भइल कि ऊ आध्यात्मिक रूप से ईश्वरतुल्य बाड़न. उनुकर महिमा के कल्पना ना कइल जा सकेला. ऊ आज भी अध्यात्म के राह पर सरधा आ मनोयोग से आगे बढ़े के प्रयास करे वाला साधकन के आपन आसिरबाद दे रहल बाड़न. महावतार बाबाजी के बारे में प्रसिद्ध बा कि जे केहू सच्चा भक्त उनुका के गहिर सरधा से पुकारी, बाबाजी के आसिरबाद ओही छन मिलि जाई. परमहंस योगानंद लिखले बाड़े कि, महावतार बाबाजी खुदे बतवले बाड़े कि संन्यास आश्रम के गठन करे वाला विलक्षण तत्वज्ञानी जगद्गुरु आदि शंकराचार्य आ सुप्रसिद्ध मध्य युग के संत कबीर ऊ दीक्षा दे चुकल बाड़े. एकरे से उनुका उमिर के अंदाज लगावल जा सकेला.\nजे संत कबीर के दीक्षा देले होखे, ऊ कतना उच्च कोटि के संत होई सोचल जा सकेला. परमहंस बाबाजी के बारे में लिखले बाड़े- “बद्रीनाथ के आसपास के उत्तरी हिमालय के पहाड़ आजुओ लाहिड़ी महाशय (क्रिया योग के महान गुरु श्यामा चरण लाहिड़ी) के गुरु बाबाजी के जीवंत उपस्थिति से पावन हो रहल बाड़न स. जनसंसर्ग से दूर निर्जन प्रदेश में रहे वाला ई महागुरु शताब्दियन से, शायद सहस्राब्दियन से अपना स्थूल शरीर में वास कर तारे. मृत्युंजय बाबाजी एगो ‘अवतार’ हउवन....” परमहंस योगानंद के लिखले बाड़े कि महावतार बाबाजी के आध्यात्मिक अवस्था मनुष्य के आकलन शक्ति से बाहर बा. एकर माने ई भइल कि बाबाजी आध्यात्मिक रूप से ईश्वरतुल्य बाड़न. उनकरा आध्यात्मिक शक्ति के कल्पना भी ना कइल जा सकेला.\nलाहिड़ी महाशय महावतार बाबाजी के 19वीं शताब्दी के बहुते उच्च कोटि के शिष्य रहलन. महावतार बाबाजी से दीक्षा लेके लाहिड़ी महाशय लुप्त क्रिया योग के पुनरुद्धार कइलन. मतलब ई कि महावतार बाबाजी, लाहिड़ी महाशय के क्रिया योग के देस- दुनिया में फैलावे के दिव्य माध्यम बना दिहले. “आटोबायोग्राफी ऑफ अ योगी” के अनुसार बाबाजी हमेसा ईसा मसीह के संपर्क में रहेले. ई दूनो महान संत मिलि के जगत के उद्धार के स्पंदन भेजत रहेला लोग. परमहंस योगानंद एक जगह लिखले बाड़े कि महावतार बाबाजी भ एह जुग खातिर मोक्ष प्रदायिनी आध्यात्मिक विधि “क्रिया योग” बाबाजी ही तेयार कइले बाड़े. महावतार बाबाजी शरीर में बाड़न यानी शरीरधारी बाड़न आ ईसा मसीह बिना शरीर के. अब रउवा मन में आइल होई कि बिना शरीर के केहू कइसे रहि सकेला.\nत एकर जबाब ई बा कि हमनी के तीन गो शरीर होला. स्थूल शरीर, सूक्ष्म शरीर आ कारण शरीर. त ईसा मसीह स्थूल शरीर में नइखन, ऊ अपना अदृश्य यानी कारण शरीर से भी ऊपर के अवस्था में बाड़न. ई दूनों पूर्ण ज्ञानी महागुरु लोगन के काम बा बिस्व के कुल देसन के युद्ध, वंशविद्वेष, धार्मिक भेदभाव आ अति भौतिकवाद जइसन बुराई के खिलाफ प्रेरित कइल. बाबाजी आधुनिक युग के प्रवृत्तियन से, विशेष तौर से पश्चिमी संस्कृति के प्रभाव आ जटिलता के अच्छी तरह जान तारन आ पूर्व अउरी पच्छिम दूनों ओर के देसन में समान रूप से योग के आत्मा के उद्धार करे वाला ज्ञान के प्रसार करे खातिर प्रेरणा देत रहेलन.\nपरमहंस जी अपना किताब में महावतार बाबाजी के बारे में स्वामी केवलानंद के बतावल एगो रोचक बाति लिखले बाड़न. स्वामी केवलानंद हिमालय में महावतार बाबाजी के साथे कुछ समय रहि चुकल बाड़े. ऊ परमहंस जी के बतवले बाड़े कि बाबाजी अपना चेला लोगन के साथे बद्रीनाथ के पहाड़न में एक जगह से दोसरा जगह जात रहेलन. उनकरा छोटी मुकी चेला मंडली में दू गो बहुते उन्नत अमेरिकी शिष्य बा लोग. कौनो जगह पर कुछु समय बितावला के बाद बाबाजी कहेले - ‘डेरा डंडा उठाव लोग’. ऊ अपना लगे एगो डन्टा राखेले. कई लोग ओ डन्टा के लाठी कहेला. उनकर ई आदेस के मतलब बा कि अपना मंडली के संगे ओही घरी कौनो दोसरा जगह पर पहुंचे के बा. ऊ हमेसा एक जगह से अदृश्य होके दूसरा स्थान पर प्रकट होखे वाला पद्धति के इस्तेमाल ना करेले. कबो- कबो ऊ एगो पहाड़ के चोटी से दोसरा चोटी पर पैदलो चलि जाले.\nईहो एगो अजगुत बाति बा कि बाबाजी के जब इच्छा होला तबे उनुका के केहू पहिचान सकेला. आलग- अलग भक्त लोगन के तनिकी सा परिवर्तन के साथे अलग- अलग रूप में ऊ दर्सन दे चुकल बाड़- कबो दाढ़ी- मोछ के साथे, ते कभी दाढ़ी- मूंछ के बिना. उनकर अक्षय देह खातिर आहार के जरूरत नइखे, एह कारन ऊ शायदे कुछु खाले. बाकिर जब ऊ शिष्य लोगन के दर्सन देले, त लौकिक शिष्टाचार के रूप में कबहियों- कबो फल भा चाउर के खीर खा लेले. अंदाज बा कि आधा चम्मच भा ओहू से कम नांव- मात्रा के लेत होइहें. परमहंस योगानंद “आटोबायोग्राफी ऑफ अ योगी” में लिखले बाड़े कि केवलानंद जी उनुका के बतवले बाड़े कि एक दिन राति खान बाबाजी के चेला वैदिक होम खातिर जरत विशाल आग के ज्वाला के घेरि के बइठल रहे लोग.\nअचानके महावतार बाबाजी एगो जरत लकड़ी उठा लिहले आ आग का लगे बइठल एक चेला के उघार कंधा पर जरत लकड़ी से हलुके ढंग से मारि दिहले. ओही जा लाहिड़ी महाशय भी बइठल रहले, उनुका मुंह से निकलल- “ई त क्रूरता ह गुरुदेव.” बाबाजी कहले- “अपना पिछला कर्म के कारण ई चेला अगर पूरा जरि के राखी हो जाइत त तोहरा बढ़िया लागित?” ई कहि के बाबाजी अपना चेला के तनिकी भर जरि गइल कंधा पर आपन आसिरबाद वाला हाथ रखले आ कहले- “आज रात हम तोहरा के पीड़ादायक मृत्यु के हाथ से मुक्त दिहनी. आग से जरला के तनिकी भर पीड़ा अनुभव क के तोहार कर्मभोग खतम हो गइल.” महावतार बाबाजी के बारे में परमहंस योगानंद जी के अत्यंत उच्चकोटि के शिष्या दया माता अपना किताब “वनली लव” (केवल प्रेम) में लिखले बाड़ी कि जब ऊ द्वारहाट (जिला- अल्मोड़ा, उत्तराखंड) से कुछ किलोमीटर दूर महावतार बाबाजी के गुफा में गइल रहली त लौटत का घरी रात के एगो डाक बंगला में रुकल रहली.\nओहिजा ध्यान करत समय महावतार बाबाजी के जवन दर्सन भइल ओकरा बारे में ऊ लिखले बाड़ी- ओह रात के हम सूति ना पवनीं. जइसहीं हम ध्यान में बइठलीं कि अचानक पूरा कमरा सुनहरा प्रकाश से जगमगा गइल. फेर ऊ प्रकाश चमकीला नीला हो गइल, आ एक बार फेर हमनी के प्रिय बाबाजी के उपस्थिति के आभास भइल. ए बेरी बाबाजी कहले- हमार बेटी, एक बात जान ल कि हमरा के खोजे खातिर भक्त लोगन के हमरा गुफा में अइला के जरूरत नइखे. जे केहू हमरा पर विस्वास करते हुए हमरा के गहिर भक्ति भाव से हमरा के अंतरमन में जाके पुकारी, ओकरा के हम प्रेमपूर्ण जबाबा जरूर देब.\nदया माता उनुका से पुछली कि भगवन राउर स्वरूप का ह. लाहिड़ी महाशय के योगावतार कहल जाला, उनुकरा शिष्य स्वामी श्रीयुक्तेश्वर जी ज्ञानावतार कहल जाला, परमहंस योगानंद के प्रेमावतार कहल जाला त राउर स्वरूप का ह. महावतार बाबाजी बतवलन कि उनुकर स्वरूप दिव्य प्रेम ह. महावतार बाबाजी के ई कहते दया माता के अंतरमन दिव्य प्रेम से भरि गइल. लागल कि भगवान स्वयं अपना बच्ची के गोद में लेके आसिरबाद दे तारे. त महावतार बाबाजी के क्रिया योग के शिक्षा एगो संस्था- योगदा सत्संग सोसाइटी ऑफ इंडिया के माध्यम से प्रचारित- प्रसारित हो रहल बा. एहिजा क्रिया दीक्षा के आयोजन होला. कलकत्तो में दक्षिणेश्वर में एगो एह संस्था के गंगा किनारे मनोरम आश्रम बा. जेकरा रुचि रहेला ऊ एह आश्रम में आवेला. आ जेकरा अध्यात्म में रुचिए नइखे ऊ आश्रम के गेट के सामने तकबो ना करेला. ऊ रास्ता ध के आगा बढ़ि जाला. सब केहू अध्यात्म का ओर खिंचाव महसूस ना करे. ईहो बाति बा.


रमावती - डॉ० उमेशजी ओझा - मैना: भोजपुरी साहित्य क उड़ान (Maina Bhojpuri Magazine)\nHome डा उमेशजी ओझा Katha रमावती - डॉ० उमेशजी ओझा\nरमावती - डॉ० उमेशजी ओझा\nगरमी के करुआईल दुपहरिया में हम आपन ऑफिस से बाहर निकलनी. आ ऑफिस के सामने ही लागल घनघोर कुचकूच हरिहर अशोक के फेड के निचे जईसेही खाड होके शीतल हवा के आनन्द लेत जमाहि लेनी. ओसहि एगो हमरे विभाग में काम करेवाली औरत हमरा लगे आके एकेहाली हमरा छाती से लागी के रोये लगली. एक हाली त हमरा काठ मर दिहलस कि हम का करी आ ई औरत के ह. बाकी धेयान टूटल त पवनी कि ऊ रोयेवाली औरत हमारे जिला के रहेवाली रमावती हई. जिला जवार के होखेके नाते ऊ हमरा के आपन समझत रही. आ आपन हर दुःख तकलीफ हमारे से कहत रही. आखिर एह परदेश में आ एह विभाग में उनका खातिर हमरा के छोड़के उनकर केहू आपन ना रहे. जेकरा चलते हमार उनका घर से आवल जात होत रहे. हम उनका के रोअत देखिके चुप करावत..........\nरमा.....रमा.......ये रमा पाहिले चुप होख. कुछ भईल हां का? आ केहू कुछ बोलऽल हां? कहतऽ मारी के ओकर थूथुन फोर दिही. बाकी रमा सुनेवाली जे कहा रही. बस एह घरी उनका एकेगो काम रहे कि ऊ हमरा के धके खाली रोअते जात रही. हम लाख समझावे के कोशिश कैइनि बाकी सभ बेकार रहे. उनका के आपन छाती से दबवले उनका बारे में सोचे लगनी.....ई लजायेवाली लईकी, बड ,जेठ, के बात मानेवाली, आ आदर करेवाली के आजू का हो गईल बा कि खाली रोअले जात बाड़ी.\nरमावती एगो खुबसूरत लमहर कद काठी के छरहर आ सुशिल औरत हई. उनकर बिआह सरकारी नोकरी करेवाला लईका से भईल रहे. बिआह के एके बरिश बितल रहे कि एगो हादशा में उनकर मरद के मृतु हो गईल रहे. ई एक बारिश में उनका एगो बेटा भी हो गईल रहे. पति के मृतु भईला के बाद उनका सरकारी नियम के अनुसार मज़बूरी बस अनुकम्पा प नोकरी करे के पडल. एक बारिश तक त उनका ऑफिस के सभ आदमी आ अफसर के दया आ सहानुभूति मिलत रहल. ओकरा बाद धीरे-धीरे उनका ऑफिस के सभ सहयोगियन के गिद्ध नजर उनका सुनारता प लागे लागल. आ सभकेहू चाहे लागल कि ऊ उनकर हो जईती. बाकी रमा चुपचाप आपन काम प आवस आ काम कऽके चली जात रही. केकरो से कुछो ना बोलत रही. जेकरा चलते सभ केहू “अंगूर खाट बा” कहत उनका चरितर प छिटा कसी करेसे भी तनिको परहेज ना करत रहले.\nएक दिन के बात ह ओह दिन भी दुपहरिया रहे, हम आपन काम से ऑफिस के छत प जात रही. ओह घरी रमावती से जान पहचान भी ना रहे, बस अतना जानत रही कि ऊ हमारे जिला के हई. छत प जाए खातिर बनल सीढी प धीरे-धीरे चढ़ऽल चलल जात रही. हमरा आगे-आगे ऑफिस के बाडा बाबू रमेश भी रहले . कुछ दुरी गईला प ऊपर से रमावती उतरत लउकली. जईसही रमेश उनका लगे पहुचले उनकर हाथ पकड़ी के रमा के साथे छेड़छाड़ करे लगले. आ रमा उनकर विरोध करे लगली. ई देखिके हमरा से सहल ना गईल, आ हम रमेश से कहनी ई का “ रमेश बाबू........का करत बानी, लाज नईखे आवत, घर में भाभीजी के रहलो प राउर ई हाल बा.” रमेश हमरा के गिदर भभकी देत कहले कि आपन काम देखऽ बीच में पड्बऽ त ठीक ना होई. आखिर हमरा भीतरी जिला के माटी रहे. हम उनका साथे भीड़ गईनी. आखिर में उनका रमा के छोड़े के परल. ओह दिन से रमा हमरा के आपन सुभचिंतक माने लगली आ आपन सभ दुःख तकलीफ बतावे लगली.\nआजू रमावती ऑफिस के पीछे अशोक के फेड के निचे हमरा के पकडीके रोअत रही आ उनका के चुप करावे में हम फेल रही.\nथोड़े देर रोअला के बाद आपन आखी में लोर लिहले कहल शुरू कईली.......\n“ रउरा देखत आ सुनत बानी नु कि हमरा बारे में का-का अक्षरंग लगाके हमार चरितर प दाग लगवाल जात बा. जा हमरा पति के रहता भर में हमरा के आपन बड भउजी के आ महतारी के ओहदा देत रहे लोग , गोड छूके गोड लागत रहे, उहे आज आपना साथे रहेके नेवता देत बा. जब हम मना करत बानी त नोकरी से हटा देबे के बात कहिके कईसे तंग करत बा लोग . जवन काम आजुतकले ना कईनी उहो काम करे भेज देत बा लोग. अबही तक त हम सीताजी निहन साफ सुथर बानी बाकी कब तक रह पाइब ई राकशन कि बीच मालुम ना. अब द्रोपदी लेखा हमरो चिर हरण के समय आ गईल बा. अब हम अईसन नोकरी से तंग आ गईल बानी, सोचत बानी कि एह में हम साफ सुथर ना रह पाइब एह से नोकरिये छोड़ देब.”\n“ई का कहत बाडू, नोकरी मत छोड़, समाज में पसरल ई राक्षसन के कडा विरोध कर, ऊ लोगन के मुहतोड़ जवाब द . अईसन काहे नईखु करत कि अबही तहार लमहर जिनगी बा. कवनो बढ़िया लईका देखि के बिआह क ल. एह से राक्षसन के झटका भी लागी आ ओकरा बाद से ऊ तहरा के तंग कईल छोड़ दिहे. तहार जिनगी भी सुधर जाई, तहार बेटा के बापों मिल जईहे. अबही ऊ छोट बा बड़ भईला प ओकरा ईयादो ना रही कि ओकर असली बाबूजी के रहे.”\nकुछ सोचला के बाद रमावती........”शायद रउरा ठीक कहत बानी. अब हम बिआहे क लेब. सुनी ......एगो लईका बा ऊ हमारा पति के फुआ के लईका हवे. आ एहिजे कंपनी में कामो करेले. ऊ आपन चाहत भी कई हाली उजागर कईले. बाकी हमही उनकर बात ना सुनत रही कि लोग का कही. बाकी अब कवनो उपाय नईखे लउकत.”\n“ देख रमावती सोच समझ के बिआह करिह ऊ लईका कईसन बा ठोक बजा लिह. कही कवनो उच-नीच मत हो जाऊ.”\n“नाजी, हम देखत बानी ऊ सभ तरह से ठीक बाडन”.\n“ देख रमावती हमरा जहा तकले ईयाद बा, जवना लईका के तू कहत बाडू ऊ बिआहल हवे. आपन पहिलकी मेहरारू के छोड़ देले बाडन. अईसन मत होखे कि ऊ तहरो के , कही ऊ तहार पईसा खातिर त ना तहरा से बिआह कईल चाहत होखस. ओईसन आदमी प विश्वास कईल ठीक नइखे.”\n“ना अईसन बात नईखे हम जानत बानी कि ऊ आपन पहिलकी मेहरारू के छोड़ देले बाडन. सुभाव के ठीक बाडन हमरा साथे अईसन ना होई.” ^\n“ठीक बा जब सभ जानियके बिआह करके सोचत बाडू त कवनो बात नईखे. हमार बहुत ढेर सारा बधाई .”\nदू दिन बाद रमावती बिआह के जोड़ा में ऑफिस आ गईली. ख़ुशी से बिआह कईला के सभ केहू के बीच मिठाई बटली. रमावती आजू बिआह के जोड़ा में सरग के परी लागत रहली. ऑफिस के लोग जे उनका देखिके आह भरत रहे ऊ लोगन के चेहरा मुरझा गईल रहे. सबसे पाहिले रमावती के अपना हाथ से निकलत देखिके ऑफिसर लोग उनका के बिना विभाग से पुछले दोसर बिआह करेके दोष लगाके निलंबित करवा दिहले. ओकरा बाद उनका बेटा के उनकर पति के नाम प मिलेवाला सहायता राशिओं बन करवा दिहले.\nरमावती के खिलाफ विभागीय कारवाही चलऽल. जवना में उनकर जवाब सुनिके बड ऑफीसर उनका के निलंबन से मुक्त कऽके फेरु से नोकरी प बोला लिहले. बाकी नोकरिवाला लईका से बिआह करके चलते उनका बेटा के उनकर मरद के नाम प मिलेवाला सहायता राशिओं बन कर दिहल गईल.\nएक वरिस बाद रमावती से भेट भईल. अबकी हाली रमावती एक दम उदास लागत रही आ माथा प सेनुर भी ना रहे. समझत देर ना लागल कि उनकर दुसरका पति उनका के छोड़ दिहले बा . हमरा रहलो ना गईल आ उनका से पूछनी “ का भईल रमावती........?”\n“का कही .....रउरा ठीक कहत रही. ऊ हमरा से ना हमरा पईसा से बिआह कईले रहे. आजू हमरा लगे राखल जमा पूंजी ख़तम हो गईल त हमरा के छोड़ दिहलस आ तिसरका बिआह क लिहलस.”\nहम काठ मरला निहन रामावती के टुकुर-टुकुर निहारत रही कुछ बुझात ना रहे कि अब का कही. थोड़े देर बा कहनी “ अब का करके बा,”\n“बस कुछ ना अब आपन पहिलके पति के ईयाद करत जिनगी बिता देब. अब लोग चाहे जे कहे चाहे जवन हो जाय कवनो परवाह नईखे करेके.\nअतना कहते रमावती चली गईली. आ हम उनकर बुझाईल आशा के शांति मन से देखत रही गईनी.\nअंक - 29 (26 मई 2015)


भगवा चोला वाला साधू शैतान बन गइल – Anjoria\nआजु के युग साधुवन आ अंधविश्वास के गिरफ्त में बुरा तरह जकड़ा गइल बा. चिकन चुपड़ बात बनावे वाला साधू आदमी के अपना अंध भक्ति के जाल में फँसा लेत बाड़े.\nएही सब बातन के सिन्धुजा चलचित्र के बैनर में बनत फिलिम “सन्यासी बलमा” मे देखावल जात बा. निर्देशक अजय कुमार झा एह फिलिम का जरिए समाज के आईना देखावे मे कोशिश कइले बाड़न. एह फिलिम में आजु के ढोंगी साधू-सन्यासियन के प्रतीक किरदार में आइल बाड़ें खलअभिनेता अवधेश मिश्रा.\nकहानी लिखले बाड़न सिन्धुजा मिश्रा अउर पटकथा आ संवाद मनोज टाईगर.\nनवोदित नायक जलज कुमार एह फिलिम से आपन अभिनय पारी के शुरुआत करत बाड़ें. साथी कलाकारन में शुभम तिवारी, मोनालिसा, प्रिया शर्मा, मनोज टाईगर, गोपाल राय, अनूप अरोरा, किरन यादव, देव सिंह, अभय राज अउर अवधेश मिश्रा के नाम बा.


शूटिंग करे आइल रिंकू घोष के दिवाना हो गइले सीतामढ़ी के लोग – Anjoria\nभोजपुरी सिनेमा के नंबर वन नायिका रिंकू घोष के चाहे वालन के तादाद हर जगहा बा. सीतामढ़ी में अपना फिलिम ‘नागपंचमी’ के शूटिंग करे चहुँपल रिंकू घोष के देखे ला लागल कि पूरा सीतामढिए उठ के चल आइल रहे. लोग रिंकू सशगे फोटो खिंचवावल, आटोग्राट लिहल बाकिर सब कुछ बहुते मिलनसार अंदाज में.\nलोग के एह व्यवहार पर खुश रहली रिंकू घोष.\nरिंकू एह घरी हर छोट बड़ निर्माता के फिलिमन में काम करत बाड़ी. असलम शेख संगे रिंकू के फिलिम ‘औरत खिलौना नहीं’ जल्दिए रिलीह होखे वाली बा. राजकुमार पांडे के फिलिम ‘नगीना’ के शूटिंग हाल ही में पूरा कइली ह रिंकू. जगदीश शर्मा निर्देशित ‘हथियार’ फिलिमो के शूटिंग पूरा करा चुकल बाड़ी रिंकू घोष.\nPrevious Post: नागपंचमी के शूटिंग बिहार का सीतामढी में शुरु\nNext Post: सामाजिक सरोकारन से जुड़ल फिलिम हवे कबीर भट्ट के ‘रेज़ा’


बेलू के ठहाकन से सिनेमाघरन में सन्नाटा पसरऽता – Anjoria\n…एक तमाशा खत्म हो गइल, दोसर तमाशा होई… चिहुँकला के जरूरत नइखे. ई कवनो फिलिम के नाम ना ह बलुक हालही में रीलिज भोजुपरी फिल्म ‘ऐलान’ के एगो डायलॉग ह जवना के विष्णु शंकर बेलू अपना खास खलनायिकी अंदाज में बोलके जियतार कर दिहले बाड़े. अतने ना, एह फिलिम में बेलू जवना तरह के खलनायिकी परोसले बाड़े ओकरा के सिनेमाघरन में साफे देखल जा सकेला. जब-जब ऊ ठहाका लगावतारे तब तब सिनेमाघर में चुप्पी पसर जा ता. आशिकी फेम राहुल राय प्रोडक्शन के बैनर तले बनल फिल्म ‘ऐलान’ में मनोज तिवारी आ राहुल राय के अपोजिट बेलू आपन दमदार अभिनय देखवले बाड़न जवना खातिर निर्देशक धीरज कुमारो धन्यवाद पावे लायक बाड़े. बेलू के उनके दमदार मौजूदगी से सगरी खलनायकन के नजर उनुका पर गड़ल बा. बेलू के मानल जाव त ऊ हर तरह के अभिनय करे में विश्वास करले चाहे ऊ नीमन किरदार होखे भा बाउर !\nचैलेंजिंग भूमिका के बेसी मान देबे वाला आरा निवासी विष्णु शंकर बेली प्रतिज्ञा, हमार माटी में दम बा, ये कैसी गुरू दक्षिणा, देश में लवटल परदेसी आ गठबंधन प्यार के में आपन दमदार अभिनय कइले बाड़े. बेलू शूरुवे से रंगमंच से जुड़ल रहले आ अखिल भारतीय नाट्य प्रतियोगिता में सर्वश्रेष्ठ अभिनेता के पुरस्कारो जीत चुकल बाड़े. आजुवो बेलू रंगमंच से फरका नइखन भइल आ उदघोषक के भूमिका बखूबी निबाहत बाड़े.\nबेलू के आवेवाली फिलिमन में “मेहरारू चाहीं मिल्की व्हाईट” खास बा जवना में ऊ मुख्य खलनायक के भूमिका में बाड़े आ नायिका रानी चटर्जी के प्यार में पागल. बेलू अपना के मनोज तिवारी के बड़का प्रशंसक कहेले.\nOne thought on “बेलू के ठहाकन से सिनेमाघरन में सन्नाटा पसरऽता”\nबहुत बढ़िया भाई .बिना आरा के किला केहू न उखाड़ पाई.


के॰के॰ सिंह अइले भोजपुरी फिल्म लिखे – Anjoria\nके॰के॰ सिंह अइले भोजपुरी फिल्म लिखे\nहिन्दी सिनेमा के मशहुर लेखक के॰ के॰ सिंह अब भोजपुरी सिनेमा के कहानी, पटकथा, आ संवाद लिखे के काम दिनेशलाल यादव निरहुआ के फिल्म “औलाद” से शुरु कइले बाड़न. भोजपुरी सिनेमा के सबले बड़ कमजोरी एकर कथा पटकथा होले. जबकि फिल्म “औलाद” के खास बात इहे कथा पटकथा संवाद बन गइल बा जे दर्शकन के अपना से जोड़ के रख ली. बतावल जात बा कि एह काम खातिर के॰ के॰ सिंह के एगारह लाख रुपिया दिहल गइल जवन अबले कवनो भोजपुरी फिल्म लेखक के नइखे मिलल. औलाद के निर्देशन असलम शेख के बा.\nमनोज तिवारी के अंधा कानून\nविराज भट्ट के धूम मचल बा बिहार में\nOne thought on “के॰के॰ सिंह अइले भोजपुरी फिल्म लिखे”\nभईया ई खबर त पढ के आशा जगी ब कि अब भोजपुरी म भी अच्छे लेख्क लिखै क तैयार बानी।


जून 2018 – Anjoria\nजून 24, 2018 nffsrn\nई देश तरह-तरह के मुख्यमंत्री देख चुकल बा. बाकिर दिल्ली के मुख्यमंत्री के जोड़ खोजल मुश्किल बा. बिहार के लबार मुख्यमंत्री रहल चाराचोर रुपिया जतना कमइले होखसु बाकिर ओकरो इज्जत…\nसमय अइसन खराब हो गइल बा कि बाबा दादा का जमाना से चचल आवत कहाउतो कहे लिखे में डर लागत बा. चैनल का पैनल पर एकाध बेर कुछ गलतो कहि…\nखुदकुशी करे वालन पर ममता जन करीं – बतंगड़ – 89\nममता बनर्जी देश के पीएम बने ला पूरा जोर शोर से लागल बाड़ी. अगर सीधे हाथ ना हो पाई त हाथ टेढ़ो करे उनुका आवेला. आ हाथ वालन के एकर…\nअरबा सहिओ रहला पर कुनबा डूबे के डर बा – बतंगड़ – 88\nलोकतंत्र में लोक के चलेला बाकिर लोक के घोड़ा चलावेला तरह तरह के घुड़सवार मौजूद बाड़ें अपना देश में. केहू का लगे खानदान के नाम बा त केहू जाति आ…